Месси ва Роналдуни ортда қолдирган Кака ҳақида / CHAMPIONAT.asia\n23:21Терма жамоамиз бош шифокори: "Отабек Шукуровнинг жароҳати жиддий, лекин тез орада сафга қайтишига умид қиламиз" 0 23:02Де Лигт: "Немис жамоасига ҳужум қилишдан қўрқдик" 1 22:28Қайси скандинавиялик футболчини танийсиз? 19 22:22Бундеслигани титратаётган йигит бугун 19 ёшга тўлди 0 21:57"Nike" Криштиану учун махсус бутсаларни тақдим қилди 13 21:49Уругвай - Таиланд 4:0 2 21:43Хитой - Ўзбекистон 0:1 16 21:41АГМК - чемпион! 2 21:40Пирло: "Ювентус" "Барселона"дан кучлироқ" 19 21:32Андижонликлардан навбатдаги ғалабалар 0 21:26Бэйл борасидаги вазиятни уч жамоа кузатиб юрибди 5 21:21Берт ван Марвейк: "Хаёлимда фақат бир нарса бор, БААни жаҳон чемпионатига олиб чиқиш" 7 21:10"Ювентус"га "Челси" етакчиси керак 3 20:55"Ливерпуль" афсонасини калтаклашди 4 20:43Ракитич Моуриньога жавоб берди 4\nМесси ва Роналдуни ортда қолдирган Кака ҳақида\n06 авг 00:10\nТеглар : Кака\nБугун Месси ва Роналдудан олдин сўнгги маротаба "Олтин тўп"ни қўлга киритган "ерлик" - Кака ҳақида маълумотлар берамиз.\nКака (Ricardo Kaka) - Рикардо Изексон дос Сантос Лейте 1982 йилнинг 22 апрелида Бразилияда инженер ва ўқитувчи оиласида туғилган. Ярим ҳимоячи. "Орландо Сити" футболчиси.\n"Сан-Паулу" тарбияланувчиси. 2002-2014 йиллар давомида Бразилия терма жамоаси шарафини ҳимоя қилган.\nКака 7 ёшлигида оиласи билан Сан-Паулуга кўчиб ўтади. Унинг мактаби "Альфавилли" ёшлар футбол жамоаси майдони билан ёнма-ён эди. Айнан ўша ерда у илк жамоаси "Сан-Паулу" скаутлари назарига тушади.\nФутболчи айнан шу жамоанинг ёшлар жамоасида ўйнай бошлади. Лекин, ёмон жисмоний тайёргарлик унга ўз иқтидорини тўлиқ намоён этишга йўл қўймаган. Бундан ташқари, 2000 йилнинг октябрида ҳовузда бошидан олган жароҳати сабабли фаолияти якунланишига озгина қолган. Қандайдир мўжиза уни шол бўлишдан асраб қолганди. Кака бунинг учун Худодан миннатдор. У гол киритганидан сўнг қўлларини тепага кўтаради ва Худога миннатдорчилик билдирарди. Ёдингиздами?\nЖамоа асосий таркибида 18 ёшда, 2001 йилнинг 1 февраль куни "Ботафого"га қарши ўйинда дебют қилган. Ўша мавсумда у 27 та ўйинда 12 та гол киритиб, дунёнинг энг зўр 100 нафар ёш футболчилари рўйхатидан ўрин олганди.\n"Сан-Паулу"даги фаолияти давомида 131 та ўйинда 48 марта гол урган.\n2003 йилнинг ёзида у 8,5 миллион евро эвазига "Милан"га кўчиб ўтади. Бир неча кундан сўнг миланликлар УЕФА Суперкубоги соҳибига айланишади.\nКака А Сериядаги дебютини 2003 йилнинг 1 сентябрь куни "Анкона"га қарши ўйинда нишонлаган. Еврокубоклардаги илк ўйин эса 16 сентябрда "Аякс"га қарши ўйинга тўғри келади. 5 октябрь куни Милан дербисида "россонерлар" сафидаги илк голини киритган. Умуман, Кака жамоадаги илк мавсумида 10 та гол киритган. Жамоаси билан А Серия чемпионлигини қўлга киритган ва Чемпионлар Лигасида чорак финалгача етиб борган.\n2005 йилда у дунёнинг энг зўр футболчилари соровномасида 9-ўринни эгаллаган. 2006 йили "Кьево"га қарши ўйинда эса у клубдаги илк хет-тригини нишонлаган.\n2006/07 йилги мавсумда "Милан" А Серияда учинчи ўринни эгаллади ва жамоа Италия футболидаги можаролар сабабли мавсумни минус очколар билан бошлади. Айнан ўша мавсумда у клуби билан Чемпионлар Лигаси ғолиблигини қўлга киритган. Ўша йили у ЕЧЛда тўпурар бўлган. Турнирнинг энг яхши футболчиси деб топилган.\n2007 йилнинг 17 декабрида Кака йилнинг энг зўр футболчиси деб тан олинган ва "Олтин тўп"ни қўлга киритган. Таъкидлаб ўтиш лозимки, қаҳрамонимиз "Роналду ва Месси" эрасидан олдинги сўнгги энг яхши футболчи бўлиб турибди. Эътиборли томони, у ўша сўровномада айнан Роналду ва Мессини ортда қолдирган ҳолда дунёнинг энг яхши футболчиси деб тан олинганди.\n2009 йилнинг январида "Манчестер Сити" Кака учун "Милан"га 100 миллион фунт таклиф қилган. Бироқ, ушбу трансферни футболчининг ўзи истамаган ва якундан рекорд трансфер амалга ошмай қолганди. Ўшанда, кўпчилик ушбу ҳолатни "Футболнинг пул устидан ғалабаси" дея таърифлаганди.\n2009 йилнинг июнида Кака 68,5 миллион евро эвазига Мадриднинг "Реал" жамоаси сафига бориб қўшилади. "Милан" вице-президенти Адриано Галлиани молиявий қийинчиликлар сабабли футболчини сотилаётганлигини маълум қилганди. 8 июнь куни Кака "қироллик клуби" билан 6 йиллик шартнома имзолади.\nЎша йилнинг 7 августида у "Торонто"га қарши ўйинда у илк марта "Реал" сафида майдонга тушган. 19 августда "Боруссия Д"га қарши ўйинда эса илк голини киритган.\nБарчаси яхши кетаётганди. 2010 йилнинг 5 августида футболчи жиддий жароҳати сабабли деярли ярим йилга сафдан чиқади. Шу билан 2011 йилнинг январида у сафга қайтган.\n2012 йилнинг августида "Милан" футболчини ўз сафига қайтаришга уриниб кўради. Аммо, клублар бу борада келишувга эриша олмаганлар.\nОрадан бир йил ўтиб, 2013 йилнинг сентябрь ойида - трансфер ойнасининг сўнгги кунида футболчи яна "Милан" сафига бориб қўшилади. Клуб билан икки йиллик шартномага имзо чекади.\n14 сентябрь куни эса майдонга тушиб жароҳат олади ва бир ойга сафдан чиқади.\n30 октябрь куни қайтганидан сўнг илк маротаба "Лацио" дарвозасини аниқ нишонга олган.\n2014 йилнинг 6 январида у "Милан" сафидаги 100-голини киритган. Ўшанда у "Милан" тарихидаги 100 та гол киритган ўнинчи футболчи бўлганди.\n2014 йилнинг 30 июнида Кака "Милан" билан шартномани бекор қилган. Томонлар ўртасидаги келишувда агар "Милан" ЕЧЛга йўлланмани қўлга кирита олмаса жамоадан кетиши мумкин деган банд бўлган. 1 июль куни МLS нинг "Орландо Сити" клуби билан шартнома имзолаган. АҚШда мавсум йил бошида старт олгани учун, формасини ушлаб туриш мақсадида "Сан-Паулу"да ижара асосида ўйнаган.\nБразилия терма жамоасида илк марта 2002 йилнинг 31 январида Боливияга қарши ўртоқлик ўйинида майдонга тушган. Айнан ўша йили терма жамоа сафида жаҳон чемпионлигини қўлга киритган. Ўшанда у фақатгина Коста-Рикага қарши ўйинда 25 дақиқа майдонда ҳаракат қилганди.\n2006 йили Германияда бўлиб ўтган Мундиалда эса битта гол киритган. Ўшанда Бразилия терма жамоаси чорак финалда Францияга ютқазиб қўйиб, турнирни тарк этганди.\n2010 йилги ЖЧда эса бразилияликлар чорак финалда Голландияга қарши ўйинда мағлубиятга учрагандилар.\n2011 йилда Габон ва Миср терма жамоаларига қарши ўртоқлик ўйинларига чақириқ олган. Лекин, жароҳат олганди.\n2 йилдан сўнг эса 2012 йилнинг октябрида Ироқ ва Япония терма жамоаларига қарши ўйинларга чақирилган ва гол киритишга ҳам улгурганди.\nАфсуски, 2013 йилги Конфедерациялар кубоги ва ўз мамлакатида ўтказилган 2014 йилги ЖЧда иштирок эта олмади.\n2014 йилда Дунга терма жамоа бош мураббийлиги лавозимини эгаллаганидан сўнг у Аргентина ва Япония терма жамоаларига қарши ўртоқлик ўйинига чақирув олган.\n2015 йилги "Копа Америка" турнирида ҳам якуний таркибга киритилмади.\n2016 йилда эса Дуглас Костанинг жароҳат олгани сабаб, айнан Кака терма жамоага чақирилганди. Бироқ, қаҳрамонимиз ҳам бироз муддат ўтиб жароҳат олади ва унинг ўрнига Гансо мусобақада иштирок этади.\nЖаҳон чемпиони: 2002\nКонфедерациялар Кубоги соҳиби: 2005, 2009\nИталия чемпиони: 2003/04\nИталия Суперкубоги соҳиби: 2004\nЕЧЛ соҳиби: 2006/07\nУЕФА Суперкубоги соҳиби: 2003, 2007\nКлублар ўртасида жаҳон чемпиони: 2007\nИспания Кубоги соҳиби: 2010/11\nИспания чемпиони: 2011/12\nИспания Суперкубоги соҳиби: 2012\n"Сантьяго Барнабеу" турнирининг энг яхши футболчиси: 2012\nЕЧЛнинг энг яхши ассистенти: 2011/12\n"Олтин тўп" соҳиби: 2007\nКлублар ўртасидаги ЖЧнинг "Олтин тўп" соҳиби: 2007\nБразилиянинг энг яхши футболчиси: 2002\nИталиянинг энг яхши футболчиси: 2003/04, 2006/07\nВикипедия маълумотлари асосида Азиз Тўхтамуродов тайёрлади\nКака: "Гаттузода "Милан" қони бор, агар у клубни ЕЧЛга қайтарса..." 7\nКака: "Менинг "Реал"даги асосий муаммом - Моуриньо эди" 11\nКака Роналду ҳақидаги фикрларини билдирди 17\nГюндоган: “Месси, Кака ва Зидан — футбол тарихидаги энг яхши ўйинчилар” 24\nОмар Моманидан янги карикатура: Роналду ва Месси даври ниҳоясига етди 25\nНеймар Какага етиб олди 1


Сана буйича материаллар Декабр 2017 йил » Зарафшон Газетаси\n№ 151 PDF\n09 декабр 2017 14:53\nМАЪНАВИЙ КОМИЛЛИК ПОЙДЕВОРИ Маданият\n08 декабр 2017 14:49\nХАЛҚ ОРЗУ-ИСТАКЛАРИНИНГ ҲУҚУҚИЙ РЎЁБИ Долзарб\nЯНГИ КЕНГАШ ТАСДИҚЛАНДИ ВИЛОЯТ ФЕРМЕРЛАР КЕНГАШИНИНГ КОНФЕРЕНЦИЯСИ БЎЛИБ ЎТДИ. Иқтисодиёт\n08 декабр 2017 14:48\nДАВЛАТ ҲОКИМИЯТИ МАНБАИ Сиёсат\n08 декабр 2017 14:42\nЎзбекистон Республикаси Конституциясида халқ ҳокимиятчилиги принципининг муҳим қоидаларидан бири сифатида инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланиши белгилаб қўйилган.\nБОЛАЛАРНИ ЗАРАРЛИ АХБОРОТДАН ҲИМОЯ ҚИЛИШ ҚОНУН БИЛАН БЕЛГИЛАНГАН Жамият\n08 декабр 2017 14:24\nБолаларнинг соғлиғига зарар етказувчи ахборот нима? Уларни бундай ахборотдан ҳимоя қилиш учун нималар қилиш керак?\nБИЗ, КЕКСАЛАР СОFЛОМ ҲАЁТ КЕЧИРИШГА АМАЛ ҚИЛАМИЗ! Спорт\n08 декабр 2017 14:15\nСамарқанд шаҳридаги "Афросиёб" спорт мажмуасида вилоят спорт фахрийлари кенгаши ташаббуси билан шу шиор остидаги уч кураш мусобақалари ўтказилди.\nКИТОБ НАШРДАН ЧИҚДИ Китоблар\nАфанди эшагини чаппа миниб кетаётса, одамлар ундан сўрашибди.\n– Нега эшагингизга чаппа миниб олгансиз?\n– Кеча эшагимни хафа қилиб қўйган эдим, бугун унинг юзига қарашга уяляпман.\nНасриддин Афандини ўзбек халқининг қаҳрамони, халқ оғзаки ижодининг умумлаштирилган юмористик образи сифатида яхши биламиз. У билан боғлиқ латифаларни кўпчилик севиб тинглайди.\nЯқинда "MASHHUR-PRESS" нашриётида "Насриддин Афандининг самовий саргузаштлари" номли илмий-фантастик қисса нашрдан чиқди. Тиббиёт фанлари доктори, профессор Акбар Имомовнинг бу асарида замонавий Афандининг гапирадиган эшаги билан космосга саёҳати бош ғоя қилиб олинган.\nЯнгича мавзу ва ўзига хос услубда ёзилган бу қиссада Афандининг уддабуронлиги, ҳозиржавоблигидан завқланасиз ва унга уйғунлашган бошқа образлар билан танишасиз.\nАҲОЛИ САЛОМАТЛИГИ – ЭЪТИБОРДА Жамият\n08 декабр 2017 14:12\nБулунғур тумани тиббиёт бирлашмасида "Онкологик касалликларни барвақт аниқлаш ва замонавий даволаш усуллари" мавзуида семинар ташкил этилди.\n"КЎЧКИ" ТУРКИЯГА БОРАДИ Маданият\n08 декабр 2017 14:09\n28-30 ноябрь кунлари вилоят мусиқали драма театри жамоаси Тошкент шаҳрида ижодий сафарда бўлиб қайтди.\nКОНСТИТУЦИЯ – АДОЛАТ КЎЗГУСИ Сиёсат\n08 декабр 2017 13:00\nВилоят ички ишлар бошқармасида Бош Қомусимиз қабул қилинганининг 25 йиллиги муносабати билан тадбир бўлиб ўтди.\nБАЛЛИ, ҚИЗЛАР! Маданият\n08 декабр 2017 12:30\nБухоро вилоятида ўрта махсус, касб-ҳунар таълими муассасалари ўқувчилари ўртасида "Конституция – бахтимиз пойдевори" мавзусидаги кўрик-танловнинг республика босқичи ўтказилди.


ПРЕЗИДЕНТ БИЗНИ АФВ ЭТДИ - Ўзбекистон овози газетаси\nБу меҳр-мурувват масъулиятини юрак-юрагимиздан ҳис этиб турибмиз, дейишмоқда афв этилганлар\nОқибатини ўйламай қадам ташладингми?.. Етти ўлчаб, бир кесмадингми, жаҳл келганда, ақлинг кетдими?.. Ўзингни жиловлаб ололмадингми?.. Шайтон йўлдан урдими?..\nЖиноятга қўл урдинг... Жиноят жазосиз қолмайди, қўлга тушдинг, судландинг, қамалдинг...\nОта-онанг дод, деб ортингдан чопди, жиноят қилганингга ишонмади... Ишонса-да, сени қамоқдан олиб қолиш учун елиб-югурди, ўзини тўрт томонга урди... Кимларга ялинмади, кимлар олдида елка қисмади, тиз чўкмади... юрак-бағри қон бўлиб, қадди букилиб қолди. Сени тоғдек суянчиқ, деб билган аҳли аёлинг — ёстиқдошинг бир қанотидан айрилган ярадор қушдек бўлиб қолди. Жондан азиз фарзандларинг-чи? Улар ҳоли не кечганини биласанми?.. Улар кўзлари тўла ёш билан жавдираб аёлинг қўлида қолди. Аёлинг эса ё ишсиз, ё топгани рўзғорга етмайди. Сени ўйлаб бир куйса, болаларинг кўзига қараб ўн куяди. Ўзини ўққа-чўққа уриб, уларни боқиши мумкин. Аммо ота ўрнида ота бўлолмайди, Худо кўрсатмасин, мабодо она қамалган бўлса, ота ҳам она ўрнини босолмайди. Болага ота керак, она керак. Ота тарбияси, меҳри керак. Она тарбияси, меҳри керак. Отаси ёки онаси қамоқда ётган боланинг руҳий ҳолатини тасаввур қилиб кўринг. Ўзини камситилгандай, айбдордек сезади. Худдики ҳамма унга қараб тургандек, уни муҳокама қилаётгандек, кесатаётгандек туюлади...\nТуну-кун отажоним қачон келаркин, онажоним қачон келаркин, деб ўйлайди, Яратганга илтижо қилади.\nАризасини Олий суд кўриб чиқиб, кўз ўнгимизда қамоқдан озод этилган аёлнинг ўн икки ёшли қизчаси айтган гап ёдга келади. «Ҳар куни кечаси ухлолмай йиғлаб чиқардим. Художон, онажонимни тезроқ уйга қайтар, деб ялинардим, дуолар қилардим...»\nОтаси қамоқда ётган болаларчи, айниқса, ўсмирлар. Улар ҳимоячиси, суянчиғи йўқлигини ҳис этади, елкасини қисиб, бошини эгиб юради. Болаларингизнинг онаси ҳолини тасаввур қила оласизми? Боқиш, тарбиялаш унинг бўйнида. Қайсидир она буни амаллаб уддалайди, қай бирининг эса қўлидан келмайди. Ишлаб пул топиб, болаларини боқиши ҳам мумкин. Аммо боланинг ўқиши, тарбиясини назорат қила олмайди. Икки-уч йил орасида хоҳ ўғил, хоҳ қиз бўлсин, эгри йўлга кириб кетиши мумкин, кейин уни тўғри йўлга қайтариш жуда мушкул бўлади. Бола бахтсиз бўлиб қолади. Сиз қамоқда руҳан эзилиб кун ўтказасиз. Лекин аёлингиз сиздан кўра кўпроқ азоб чекади, болаларининг ғамгин чеҳрасига, ёш милтиллаган кўзларига ҳар куни қараш унга қанчалик оғирлигини биласизми?...\nБу ҳақда ўйлаб кўрганмисиз, фарзандлар тақдири ҳақида нега қайғурмагансиз?\nНима учун жиноятга қўл урдингиз, нега кимнингдир гапига кирдингиз? Шунчалик гўлмидингиз? Ҳаром йўл билан топилган пул буюрмаслиги, яхшиликка олиб келмаслигини билмасмидингиз? Бундан кўра оч қолган яхши эмасмиди? Қай бирингиз ёт ғоялар, хом-хаёлларга берилдингиз? Чаласавод, чаламулла бир ярамаснинг гапига кириб, ота-она, бола-чақани қақшатиб кетдингизми? Бугун қамоқда ётибсиз, ўйламай қилган жиноятингиз учун жазони оляпсиз.\nБошингиз деворга тегиб, энди кўзингиз очиляпти. Энди хатоларни тушуниб етаяпсиз, болаларни, оилани ўйлаяпсиз. Озодлик қадрини билаяпсиз. Ўз уйингда, оиланг бағрида бўлиш бебаҳо бахтлигини англаяпсиз. Қилган жиноятингиз учун ич-ичингиздан тавба-тазарру қилаяпсиз, болаларингиз, оилангиз, ота-онангизни ўйлаб, изтироб чекаяпсиз, ҳар куни хаёлан улардан кечирим сўраяпсиз. Қамоқда ётганларга ота-она тобутини кўтариш, қабрига бир ҳовуч тупроқ ташлаш ҳам насиб этмаган ҳолатлар бўлган. Бу қандай кўргулик, қандай бахтсизликки, фарзанд бўлиб ота-онани сўнгги йўлга кузата олмаса, ота-она уни не-не орзу-ҳаваслар билан вояга етказган эди-я...\nШуларни ўйлаб, ота-онангизга тани-сиҳатлик, узоқ умр тилаяпсиз, оилангиз, фарзандларингизни Яратган ўз паноҳида асрашини илтижо қилиб сўраяпсиз. Жазо муддатини ўтаб, улар бағрига қайтиш насиб этишини ўйлаяпсиз. Ўйлаяпсизу, ўйлаганингиз сари азобланаяпсиз, чунки яна икки-уч йил бор, эҳтимол, ундан ҳам кўпроқ муддат ўтириш керакдир. Содир этган жиноятингиз учун чин дилдан пушаймон бўлиб, ёзган аризаларингиз инобатга олинишига ҳам унчалик ишонмайсиз. Жиноятчини ким кечирарди, деб ўйлаяпсиз...\nБироқ сизнинг ҳаётингиз, фарзандларингиз тақдири учун давлат ташвиш тортаётганини билмайсиз, Президент қайғураётганини билмайсиз. Ҳеч бир адолатли жамият, демократик жамият ўз фуқаролари қамоқда ётишидан манфаатдор эмас. Бугун мамлакатимизда ҳам инсон тақдирига ёндашув ўзгарди. Шу боис, сиз учун кутилмаганда, аслида кўпчилик учун кутилмаганда Президент жазо муддатини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисидаги фармонни имзолади. Бу Фармон муборак Рамазон ҳайити арафасида эълон қилингани замирида ҳам катта маъно-мазмун мужассам. Оддий қилиб айтганда, халқимизнинг олижаноб фазилатлари, мамлакатимизда, инсон тақдирига муносабатнинг намойиши бўлди. Ўйлаб кўринг, яқин ўтмишда қамалиб кетганлар оқланармиди, афв этилармиди? Тўғри, амнистиялар қўлланиларди. Аммо оқланиш, афв этилиш бугунги куннинг, сиёсатнинг инъоми.\nҲозир бир пайтлар бегуноҳ қамалганлар ҳам аниқланиб, оқланмоқда. Иккинчидан, чин дилдан пушаймон бўлган, тўғри йўлга кирган ёки саломатлигида муаммоси борлар, айниқса, аёллар аризалари судлар томонидан кўриб чиқилиб, муддатидан илгари озодликка чиқарилмоқда. Бу ишлар изчил олиб борилмоқда. Бу ишларни бундан 4-5 йил илгари тасаввур ҳам қилиб бўлмасди. Бу ўзгаришлар мамлакатда сиёсат ўзгаргани, давлат ўз фуқароларига ўзиники, деб қараб қайғураётгани, меҳр-мурувват кўрсатаётгани ва қадрлаётганини билдиради.\nПрезидентнинг 575 нафар маҳбусни афв этиш тўғрисидаги фармони мазмун-моҳиятига эътибор беринг, ўйланг, 575 нафар маҳбус — 575 нафар жон, шунча тақдир...\nУлардан 361 нафари жазодан тўлиқ озод қилиниб, оиласи, фарзандлари, ота-онаси бағрига қайтмоқда. 214 нафарининг эса озодликдан маҳрум этиш жазо муддатлари қисқартирилмоқда.\nУлар ортида қанча ота-она, оила, фарзандлар борлигини ҳисобга олиб, хулоса чиқарайлик. Бугун уларга марҳамат кўрсатилди, меҳр-мурувват кўрсатилди.\nБошқачароқ айтганда, рўзаи Рамазон кунлари, Рамазон ҳайити арафасида Лайлатул-қадр келди, ажойиб хушхабар келди, ҳаётбахш садо келди. Маҳкумликдаги одам учун бундан ширин, бундан азиз, қиммат сўз йўқ дунёда. Улар учун тонг отгандай бўлди. Қуёш чиққандай бўлди. Оилаларга шодлик қайтди, ор қайтди. Болалар учун ота қайтди, она қайтди, бахт қайтди, қанот қайтди, тоғ қайтди, ғурур қайтди...\nБу чексиз қувончу шодликлар афвнинг каромати, қудрати, саодатидир. Афв дегани, аввало, ишонч дегани, Президентнинг ишончи дегани. Бунинг масъулияти жуда катта. Бу ишончни оқлаш, унга муносиб бўлиш инсоний бурч. Афв дегани — меҳр-мурувват дегани. Оғир кунингда сенга кўрсатилган меҳр ва мурувватга муносиб жавоб бермоқ керак. Яхшиликнинг жавоби фақат яхшилик бўлмоғи керак, дейилади улуғ боболаримиз ўгитларида. Афв дегани, имкон дегани, тўғри йўлга қайтиб, ҳаётнинг, оиланинг, фарзандларнинг қадрига етиб яшаш учун берилган имкон дегани. Киши бир марта афв этилади, унга бир марта ишонч, имкон берилади. Бунинг қадрига етган тўғри хулоса чиқаради, бахтли бўлади. Қандай хулоса чиқариш ҳар кимнинг ўзига боғлиқ, ҳар кимнинг тақдири ўз қўлида.\nАммо яна бир англаб етайлик, афв этиш — мамлакатимиз ижтимоий-сиёсий, маънавий ҳаётида муҳим воқеа. Аммо унда қайд этилган вазифалар ижросини таъминлаш ундан-да муҳимдир. 575 инсон масаласи афв этиш билан тўла ҳал бўлиб қолмайди. 575 инсон — бу 575 минг масала дегани. Ҳаётга қайта мослаштириш, уй-жой муаммоси бўлса, ҳал этиш, ишга жойлаштириш каби юмушларни амалга ошириш керак. Маҳалла-кўй, қўни-қўшни уларга эътиборли бўлиши, бегона кўз билан қарамаслиги, уларни ёлғизлатиб қўймаслиги муҳим аҳамиятга эга.\nҲар қандай қарорнинг ижроси, тақдири жамоатчилик назоратига боғлиқлигини бугун кўпроқ тан олаяпмиз, чуқурроқ англаб бораяпмиз. Буйруқлардан, дағдағалардан кўра, жамоатчилик назоратининг таъсир кучи кўп баробар юқорилигини тушуниб бораяпмиз. Жамоатчилик назоратининг энг самарали воситаси, шак-шубҳасиз, матбуот ва оммавий ахборот воситаларидир. Фармон ижросини таъминлаш бўйича масъул вазирликлар, идоралар ва ҳокимликларга тегишли топшириқлар берилган. Бу топшириқлар қандай бажарилаётганидан жамоатчиликни кенг хабардор қилиб бориш журналистлар зиммасидаги масъулиятли вазифадир. Хабардорлик очиқликни таъминлайди. Очиқлик масъулиятни оширади, камчилик ёки кўзбўямачиликнинг олдини олади. Шу боис фармонда белгиланган вазифалардан ҳар қандай чекинишларга нисбатан муросасиз бўлишимиз талаб этилади.\nСўнгги икки ярим йилда давлатимиз раҳбари инсон ҳуқуқлари ҳимояси бўйича билдирган фикрлар жамланса, неча-неча китобга сиғмайди. Суд-ҳуқуқ соҳасида амалга оширилган ислоҳотларнинг қиёсини топиш қийин. Ўн йиллар давомида қилинмаган ишлар қисқа икки-уч йилда бажарилди. Энг асосийси, одамларни қийнаб, эзиб келган адолатсиз тартиб илдизига болта урилди. Унинг ўрнига инсон эрки, ҳуқуқи ва манфаатини чинакамига ҳимоя қиладиган тизим яратила бошланди. Инсон ҳуқуқи, ҳаёти ва тақдирига муносабат тамоман ўзгараётганини тобора кўпроқ кўришга муяссар бўлаяпмиз. Бугунги афв этиш ҳам инсонга кўрсатилаётган ғамхўрлик ва эътиборнинг ёрқин бир мисолидир.\nМамлакатимизда инсон эрки, ҳуқуқи, шаъни, қадри ҳимояси учун астойдил кураш кетаётган экан, журналист аҳли сукут сақлашга ёки бефарқ бўлишга асло ҳаққи йўқ, деб ўйлайман.\nБунинг учун аввало англаб олайлик, улар бизга бегона эмас. Улар биздан айро ҳолда яшамаган. Демак, улар жамиятнинг, бизнинг хатоларимиз... Бу хатоларни фақат биргаликда тузатиш мумкин.


«Динамо»нинг ўтган мавсумдаги тўпурари Амиржон Сафаров ҳақида\nЎЗБЕК ФУТБОЛИ / Футболчилар / Воқеалар Рукн: Янгиликлар Самарқанднинг «Динамо» клуб ўтган мавсум Биринчи Лига чемпионига айланиб, яна Олий лигага қайтди.\nМазкур жамоа сафида бутун мавсум давомида ўзини яхши томондан кўрсатиб, якунда тўпурарга айланган Амиржон Сафаров ҳақида қисқача маълумотлар бериб ўтишга қарор қилдик.\n1. Футболчи 1995 йилнинг 18 февралида Самарқанд шахрида туғилган.\n2. Оилада кенжа фарзанд бўлиб, 2та акаси ва битта опаси бор.\n3. 11 ёшида футбол билан шуғулана бошлаган футболга кириб келишига қўшниси Илҳом Юнусов сабабчи.\n4. Биринчи мураббийи – Саме Эгамбердиев.\n5. 2013 йилда «Динамо» ўринбосарлар жамоасига келиб қўшилган.\n6. Асосий жамоадаги дебют ўйни «Локомотив» жамоасига қарши кечган.\n7. 2016 йил «Динамо» расмий сайтидаги сўровномага кўра «Йилнинг энг яхши футболчиси» деб топилди.\n8. Мавсум якунига кўра 23 та гол билан «Динамо» жамоаси тўпурари бўлди.\n9. Хориж клубларидан «Реал Мадрид»нинг ашаддий мухлиси.\n10. Севимли футболчиси – Криштиану Роналду.\nКиритилди: 21:50, 11.01.2017. Ўқилди: 4179 марта. Фикрлар: 1 та.


13 июлдан Ўзбекистон ичида авиа ва темир йўл қатновлари тўхтатилади\n10.07.20 12:43\tmsk\nЎзбекистондаги поезд қатнови. Uza.uz сайти фотосурати\n13 июлдан Ўзбекистон ичида авиа ва темир йўл қатновлари тўхтатилади. Транспорт вазирлиги матбуот хизматининг раҳбари Навруз Аширматов Тошкентда бўлиб ўтган брифингда шу ҳақда маълум қилди.\nУнинг сўзларига кўра, 10 июлдан 1 августга қадар Ўзбекистонда карантин кучайтирилган пайтда фақат четдаги ватандошларни келтириш учун жадвалга биноан чартер рейслари амалга оширилади. Поезд ва автобуслар чегара ҳудудларидан фуқароларни карантин зоналарига элтиш, ҳамда карантинга олинган одамларни шифохоналарга етказиш учун ҳаракатланади. Аширматовга кўра, 10 июлдан 1 августга қадар поездлар учун 5900 дона чипта сотилган. Карантин кучайтирилиши муносабати билан тўхтатиб қўйилган поездларга чипталар олган фуқароларга чиптанинг тўлиқ нархи қайтарилади, дея Транспорт вазирлиги вакилининг сўзларини келтиради Kun.uz нашри.\n«Ўзбекистон ҳаво йўллари» авиакомпанияси мазкур муддатга Тошкент-Нукус, Тошкент-Урганч ва Тошкент-Термиз йўналишлари бўйича 330 та чипта сотган. Ушбу чипталар йил давомида амал қилади ва вазият яхшиланиши билан йўловчилар ундан фойдаланиши мумкин.\n1 дан 10 августагача «Тошшаҳартрансхизмат» компанияси июлда ишлатилмай қолган йўл кира карталари ва жетон пулларини эгаларига қайтаради.\n10 июлдан республиканинг барча ҳудудлари «қизил» зонага киритилди, яъни мамлакат бўйлаб қаттиқ карантин ўрнатилади. Хориж мамлакатларидан ўзбекистонликларни ватанга олиб келаётган чартер рейслари икки баробарга қисқартирилди. Бутун мамлакат бўйлаб жамоат транспортлари ҳаракати тўхтатилди. Шахсий автомобилда соат 07:00 дан 10:00 гача ва соат 17:00 дан 20:00 гача ҳаракатланиш мумкин. Одамларнинг фақат озиқ-овқат, дори-дармон олишларига, шунингдек врачларга учрашиш учун ташқарига чиқишларига рухсат берилади. Таксилардаги ўриндиқлар ҳарир пленкалар билан ўралгандагина унда йўловчиларни ташишга рухсат берилади. Ҳайдовчи ва йўловчилар ниқобда бўлишлари шарт, машинанинг орқа ўриндиғида иккитагина одамни ташишга рухсат берилади.\n10 июлдан 1 августга қадар тўйлар ва оммавий тадбирларни ўтказиш тақиқланади, бозорлар, йирик дўконлар, қаҳвахона ва ресторанлар, истироҳат боғлари, болалар боғчалари ва санаторийлар ёпилади, ходимлар масофадан туриб ишлашга ўтказилади.\nБу муддат ичида буюм бозорлари, йирик магазинлар, кафе ва ресторанлар, ҳиёбонлар ёпилади. Белгиланган муддат ичида спорт заллари, фитнес марказлари, бассейнлар ишламайди, 65 ёшдан ошган шахсларнинг жамоат жойларида, шунингдек, аҳолининг кўчаларда ва майдонларда уч кишидан ортиқ бўлиб ҳаракатланиши чекланади. Коронавирус юқтириб олган беморларга ахборот кўмаги тақдим этиш ҳамда уларнинг ҳолатини аниқлаб ўрганиш учун Call-марказ 1005 ташкил этилди\n10 июль эрталабки ҳолатга кўра, Ўзбекистонда коронавирусга чалинганларнинг сони 11 723 нафарга етган, жами 7287 та одам ушбу вирусдан тузалиб кетган ва 52 та одам ўлган.


Дарада иссиқхона барпо этган тадбиркор\nС начала работы biznes-daily.uz 7 744 458\nГлавная "БИРЖА" Дарада иссиқхона барпо этган тадбиркор\nТ адбиркор Дилшод Акабоев ҳар қандай вазиятда ҳам имкон топишга қодир йигитлардан. У чуқур дарада ташкил этган маҳобатли иссиқхона кишининг кўзини қувнатади. Иссиқхона ичида ўзгача муҳит. Бу ерда қиш чилласида ҳосилни йиғиштириб олишнинг айни қизиган вақти. Тадбиркорни ҳам иш устида учратдик.\n– Деҳқонободда сувли, экинбоп ерлар жуда кам, – дейди Дилшод Акабоев. – Шу боис, иссиқхона фаолиятини йўлга қўйиш учун шу жойни танлаганмиз. Кўриб турганингиздек, бу ер ҳамма томони баланд тепалик бўлган кимсасиз дара эди. Фойдасиз ётган ана шу ерда иссиқхона барпо этиш хусусидаги лойиҳамиз билан туман ҳокимлигига мурожаат этганимизда, улар бу ташаббусимизни қўллаб-қувватлашди. Шундан сўнг ишга киришдик. Тўғри, бу юмушни уддалаш осон бўлгани йўқ. Аввалига ён-атрофдаги ерлардан тупроқ ташиб, дара тубини тупроқ билан тўлдирдик. Бир гектар ерни экин экса бўладиган, текис жойга айлантириб олдик. Кейин эса иссиқхона барпо этиб, ўтган йилнинг сентябрь ойида кўчат экдик.\nЭкинларни суғориш учун сувни машинада ташиб келтириш, шундай катта майдонни кўмир ёрдамида иситиш зарурлиги ҳам тадбиркорни мақсадидан чалғита олгани йўқ. Дастлаб ўтган йили кузда 50 сотих ерга экилган бодрингдан салмоқли ҳосил олиниб, ички бозорга етказиб берилибди. Яна 50 сотих ерга ўтқазилган лимон кўчатлари ҳам баравж ривожланмоқда.\n– Ҳозир бодрингнинг тўртинчи ҳосилини йиғиб оляпмиз, – дейди корхона ишчиси Дилафрўз Бозорова. – Шундан сўнг ўрнига янги кўчат ўтқазамиз. Чунки бу бодринглар тўрт марта ҳосил берганидан сўнг унумдорлиги пасайиб кетади. Агар ҳозир ўрнига янги кўчатларни эксак, март ойи бошларидан ҳосилга киради. Қолаверса, ердан унумли фойдаланиш мақсадида лимонлар орасига ҳам бодринг экканмиз. Ҳали лимон кўчатлари кичик бўлгани боис, бу уларнинг ривожланишига халақит бермайди. Яқин кунларда бу ниҳолларимиз ҳам ҳосил бера бошлайди.\nТадбиркор томонидан сарфланган 820 миллион сўмдан ошиқ маблағ эвазига бунёд этилган ушбу иссиқхонада ҳозирги вақтда 14 киши иш билан таъминланган.


15:10MLS. 1/8 финал учун превью ёхуд Ибра ва Руни жамоаси жиддий рақибларга дуч келишади 0 15:03"Эйбар" - "Барселона". Асосий таркиблар маълум 1 15:03АГМК гол уриш бўйича Ўзбекистондаги иккинчи жамоага айланди 0 14:48"Реал" бўлажак ўйин учун қайдномасини эълон қилди. Азар рўйхатда йўқ, бунинг сабаби жароҳат эмас 4 14:38Coca Cola Суперлигаси. "Сурхон" - "Навбаҳор". Асосий таркиблар маълум 15 14:26Гвардиола Boxing Day ҳақида: "Бу бизнес, футболчиларга тупиришган" 3 14:10Футбол орқали дунёни англашга интилаётган Бундеслиганинг ғалати мураббийи 1 13:50Лэмпард Моуриньонинг танқидига жавоб берди 2 13:41Вадим Абрамов ва Миржалол Қосимов шогирдларининг навбатдаги тўқнашувидан ГАЛЕРЕЯ 0 13:30Хорен Байрамян: "Шомуродовни энг яхши тўпурар қилиш учун қўлимиздан келган барча ишни қиламиз" 34 13:17EPLmanager. 8-турда майдонга тушмайдиган футболчилар 0 12:52Шомуродов ва "Ростов" "Зенит"га қарши. Превью 30 12:52Фарғонада халқаро футбол мусобақаси бўлиб ўтади 2 12:41Карикатура: Футболчилар клублар ихтиёрига етиб келишди 7 12:21Eplmanager.com: Бугун 9-тур учун дедлайн 3\nCoca Cola Суперлигаси. "Сурхон" - "Навбаҳор". Асосий таркиблар маълум 15\nИнтервью. Рустам Ашурматов - Корея, Купер, Серхио Рамос ва отаси ҳақида 24


Ҳиндистон криоген двигателли ракета парвозини амалга оширди\n19:55 / 08.09.2016\nҲиндистон фазовий тадқиқотлар ташкилоти (ISRO) INSAT-3DR метеорология сунъий йўлдошини Ер орбитасига муваффақиятли олиб чиқди. У, криоген ёқилғида ишлайдиган двигатель ўрнатилган ракета воситасида фазога кўтарилган.\nРакетани учириш жараёни ҳинд телеканаллари орқали жонли эфирда намойиш этилган.\n"GSLV-F05 INSAT-3DR сунъий йўлдошини фазога олиб чиқди", —дейилади ISRO баёнотида.\nGSLV-F05 ракетаси Андхра-Прадеш штати яқинидаги Шрихарикота оролидаги космодромдан осмонга кўтарилган. Икки тоннадан оғирроқ бўлган янги сунъий йўлдошнинг бош вазифаси ер сатҳи ва денгиз юзасидаги ҳарорат тўғрисида аниқроқ маълумот тўплашдан иборат.\nКриоген ёқилғи – газларни чуқур совутиш воситасида суюлтириб олинади.


Ашурали Жўраев. Ғусса (ҳикоя) | www.ziyouz.uz\nБош саҳифа Ўзбек насри онлайн антологиясиАшурали Жўраев (1956)Ашурали Жўраев. Ғусса (ҳикоя)\nБеш ойдирки, Роҳила каллаи саҳарлаб туради. Аввал кўрган узуқ-юлуқ тушини эсламоқчи бўлади. Лекин эслолмайди. Сўнг тўзғиган, оқ толалари кун сайин кўпайиб бораётган сочларини тузатади. Кейин ёнгинасида пишиллаб ухлаб ётган, юзлари кир-чир болаларига термулади-ю, юраги эзилиб кетади. Чуқур хўрсиниб, эрталабки нонуштага нима тайёрлаши кераклигини ўйлай бошлайди. Кеча эрталаб охирги қандни бўлашиб берган эди. Бугун-чи?.. Йиртиқ дастурхонга нима қўяди?..\nБеш ойдирки, Роҳила мусаффо тонглар билан хайрлашган. Эҳ, олдинлари-чи… У ёшлигидан тонгларни севарди. Соф ва мусаффо ҳаво томир-томирларигача кезиб юрганини ҳис қиларди, вужуди яйрарди. Шундай дилбар тонгларни яратган табиат мўъжизасидан ҳайратланар, уни меҳр ва муҳаббат билан синчиклаб кузатарди. Айниқса, сутга чайилгандек оппоқ тонгларни дил-дилидан яхши кўришини таърифлаб бўлмасди…\nЭнди-чи? На завқ олади, на таъсирланади. На кулишини ва на йиғлашини билади, ўша касофат иш бўлди-ю, ҳамма нарсадан юраги безиб, тонглардан ҳайратланмай қўйди. Кўзига ҳамма нарса совуқ ва ёқимсиз кўринади…\nУнинг ҳар тонг биринчи қиладиган иши – ҳавозага қистирилган чўлтоқ супургини олади. Шўр босган супани, дарвозахонани, йўлакларни чиннидай қилиб тозалайди. Бу иши унга болалигидан одат. Эсида: раҳматли бувиси Жанғил кампир ҳар тонг ўрнидан турғазиб қўлига супурги берарди ва: “Ёшлигидан ўргансин, бошига тушса қийналиб қолмайди”, дерди. Ёшлигидан ўрганган одатини тарк этгани йўқ. Ўзбекнинг эшиги доимо очиқ, биттанинг келиши, биттанинг кетиши бор. Нима бўлганда ҳам, ҳамма ёқ топ-тоза тургани яхши-да.\nЭри Боймурод ҳам тозаликни яхши кўрарди. У ҳам гўзал тонгларни севарди. Энди эса…\nСўнгра у дастаси қийшиқ, эски челакни олиб, бир нимадан умидвор бўлиб айвонга боради. Сигир ҳам гўё “сени кутиб турувдим-а” дегандай эринибгина қарайди. Айвоннинг четида ётган бузоқ жонивор хўмраяди. Кеча оқшом болалари Туркманариқнинг бўйидан териб келган ўтдан бир сиқим сигирга ташлайди ва уни соға бошлайди. Челакнинг остидаги билинар-билинмас сувга узун ва ориқ бармоқларини намлаб олиб, чандир елинни умид билан тез-тез чўза бошлайди… Хайрият, берган сутига бир обгардон сув қўшса, ширчой бўлади. Болаларига тангадай-тангадай сарёғ солиб берса, ҳарқалай, тўқ сақлайди. Бунинг устига, кеча кенжасининг мазаси қочиб, дўхтирга борган эди: “Янга, иложи борича сут билан қатиқ ичиринг”, деб қолди. Бу ўлгурнинг у кундан бу кунга берадиган сути нимага ҳам етарди. Эрталаб болаларни авраса бўлгани. Энди кимга ҳам сут деб боради. Тунов куни ён қўшниси Арофатникига қизчаси Тулғанойни юборса, “Ўзимизга етмайди-ю”, деб тўнғиллаганмиш. Рост-да, уларга ҳам қийин. Бир ҳовлида ўн уч жон бир сигирдан умидвор. Ҳозир ҳеч ким ўзидан ортмайди. Бу ёқда хўжалик раҳбарлари оила бошига бир тоннадан шўра ва янтоқ чопиб бериш керак, деб оёқ тираб олган.\nУйдаги моллар эса оч…\nУ турар экан, катта-катта кўзларини унга қадаган сигирга аламзадалик билан қаради. Сўнгра сал юмшаб, ўйлай бошлади: “Ҳозир шунақа кунларга қолдик, жонивор. Мана, сен ҳам ҳадемай қуритасан. Кейин ҳолимиз не кечади? Мен билан сен борга ҳам, йўққа ҳам чидаймиз. Болаларимиз-чи?.. Ана шуларга қийин. Улар тушунармиди буни. Айб уларда ҳам эмас. Ҳаммамиз ҳам болаликда шунақа бўламиз…\nМана, олти ойдан бери хўжайинимиз йўқ. Уни қамашди. Тепада Худо бор, унинг заррача ҳам айби йўқ эди. Бир оғиз гапга қамашди-қўйди. Энди ҳаммамизга оғир бўлди. Ахир, ҳовлида бир эркакнинг бўлгани яхши-да.\nҲозирги кунда бошингга оғиp кун тушмасин. Оғайнингни ҳам, дўстингни ҳам катта-кичиги сендан юз ўгирар экан. Ўшандан буён бу уйда одам борми-йўқми, деб ҳеч ким сўраб келмади. Ана шундай пайтда билинади-да, одамзотнинг қадри. Пичоқ ур – қон чиқмайди. У бечора ҳеч кимга ёмонлик қилган банда эмас. Энди бир оғиз гaп қайтарганига номардлар шу кўйга солишди-да уни. Номи ёмонотлиқ бўлди. Лекин худойим ҳаммасини кўриб турибди. Ёмонларнинг албатта жазосини беради.\nСен жониворда ҳам нима айб. Емишингни ўз вақтида беролмасак, етаклаб боқишга ҳам жой йўқ. Кўп хўрсинаверма, жонивор, ҳаммамиз ҳам мусофирмиз. Бирор кун қорнинг тўядиган вақт келар, ўшанда челак-челак сут берарсан. Ишқилиб, хўжайин тезроқ қайтсин-да. Болалар ҳам у кишини жуда coғинган…”\nБузоқча чўзиб маъради. Сигир боласига ўгирилди. Роҳила эса бир тутам ўт олиб бузоқчага берди. Сўнг қўлидаги челакни айвонча четидаги илгакли симга илдириб, “Товуқлар қypғyp тухум қўйгандир”, деган хаёлда товуқхона томон юрди.\n– Э, қақилламай қақодонинг тешилгурлар-ей!\nУнинг овоз чиқариб койинишлари бекор кетди. Бешта товуқдан зўрға биттаси туғибди. Ҳафсаласи пир бўлди. “Бекорга қақиллашади, – товуқхона четидаги кундага ўтириб, ўйлай бошлади у. – Қуруққа томоқ қоқишади. Шу товуқлар ҳам одамни алдайди-я. Уч кундан буён битта тухумга шунча қақ-қақ. Тавба, булар ҳам Худонинг бир маҳлуқи-да. Шу ўлгурларда ҳам нафс бор. Ризқини териб ейди. Қани, энди одамзот шундай бўлса. Йўқ! Унда “Сен ёмонсан, сен бошлиқни сўкдинг”, деб кимни қамашади? Ўшанда ким бўйруқ қилади-ю, ким бажаради? Шундай яратганига ҳам шукр, бўлмаса, бир-бирининг кўзларини чўқиб оларди бу одамлар… Энди шу кунларда муштдай-муштдай тухумларингни тўтиё қилманглар. Кўриб турибсизлар, хўжайинимиз кетгандан буён аҳволимиз оғирлашиб қолди. Айниқса, болаларга қийин. Сизлар бола туғиб кўрмагансизлар-да, билмайсизлар, қақажонлар. Тунов куни Марзияга муаллими “Агар форма олмасанг, дарсга келма”, дебди. Пул йўқ, қаердан оламиз. Бечора беш кундан бери йиғлайди, мактабга бормайди. Ахир, битта менинг кетмон чопганим нимага ҳам етарди?\nЭнди, сизлардан бир нарса олиш учун бир нарса бериш керак. Доннинг ҳам қолганини экдик. Нима қиламиз? Хўжайинимиз қайтгунча тақдирга тан бериб яшайвераймиз-да…\nЎзларинг ҳам биласизлар-ку, ўша куни ҳовлида донлаб юрган эдиларинг. Ер ўлчовчилар келиб қолди. Ҳалиги дароз ҳисобчи таноб чўпини у ёқдан – бу ёққа ташлаб чиқди. Икки таноб ер зиёд экан. Улар бир-бирларига “Нима қиламиз?” деб қараб туришганди, совхознинг парткоми келиб қолди. Ҳисобчи бола бидирлаб ҳаммасини унга тушунтирди. Партком ҳовлининг ичини ўзича чамалаб, кейин юқорида экилган буғдойзорга ишора қилиб: “Ҳув, ўша ерни бузинглар, ўрнига пахта экасизлар”, деди. “Ака, бешта болам бор. Уларнинг ризқини қирқманг. Келгуси йил экмаймиз, давлатга берамиз”, деди Боймурод гапга аралашиб. “Шунча ортиқча ерни эгаллаб олибсиз, яна гапингизни қаранг. Ўроқ солинглар”, деб буйруқ берди партком ер ўлчовчиларга.\nШунда Боймурод ҳовлида ўйнаб юрган болаларини буғдойзорнинг четига қатор қилди. “Буғдойнинг эгаси шулар!” деб туриб олди. Болалар эса изиллаб йиғлашарди. Менинг ҳам юракларим қон бўлди.\n– Ҳали шунақа қилиб енгмоқчимисан ё қўрқитмоқчимисан, аҳмоқ! – бақирди партком.\n– Ўзинг аҳмоқсан! Сизлар ҳам биласизлар кимни сиқишни, – деди жаҳл билан.\nБўлган гап шу. Шу ерда акт тузишди. Кечқурун мелиса келиб олиб кетди. Карманада ўн беш кун ётди. Сўнг Каттақўрғон турмасига олиб кетишди. Бориб кўролмадик ҳам бечорани. Майли, ярми қолди. Начора, кутамиз. Ёмонларнинг жазосини худо берар… Кўп ҳам туғмасдан юрманглар, ҳеч бўлмаса, кун ора туғиб туринглар. Бир шамолланглар…”\nУ товуқхонани очиб товуқларни чиқариб юборди. Ўзини енгил ҳис қилди. Ғyccacи бироз тарқагандай бўлди…\nРанглари синиқиб қолган Роҳила болаларига ширчой қилиб ичирди. Катта қизи Марзияга укаларини қолдириб, далага жўнаш тараддудига тушди.\n– Она, қачон форма олиб берасиз, бугун ҳам мактабдан қоламанми? – деб йиғлади қизи.\n– Йиғлама, келаётган бозорда товуқлардан сотамиз. Ўша пулдан олиб бераман. Укаларингдан эҳтиёт бўл. Ҳовлининг у ер-бу ерларидан ўт юлиб сигирга беринглар. Укаларинг йиғласа, саватдаги қотган нондан ивитиб бергин.\nУ ишга кетатуриб: “Э, лаҳадга тиқай сенларни. Қаро ерга бориб қақилла! Кишт-е”, дея супа юзидаги йиртиқ ковушни олиб, янги экилган буғдойларни титкилаётган товуқларга қараб ирғитди.\n← Аввалги Аввалги Ҳабибий. Девон (3-нашр)\nКейинги → Кейинги: Ашурали Жўраев. Кетмон юзидаги ой (ҳикоя)


14:30 / 11.01.2018\n«Голден Стэйт Уорриорз» баскетбол клуби ҳужумчиси Кевин Дюрант МБА мунтазам чемпионатининг «Лос-Анжелес Клипперс»га қарши кечган учрашувида фаолияти давомидаги 20 мингинчи очкони ўз ҳисобига ёзиб қўйди. Бу ҳақда ТАСС хабар бермоқда.\nБеллашув «Голден Стэйт»нинг 106:125 ҳисобидаги мағлубияти билан якунланди, Дюрант 40 баллни жамғарди.\nУчрашув ўтказилаётган пайтда 29 ёшу 103 кунлик бўлган Дюрант тарихда 30 ёшга қадар 20 минг очкони ўз номига расмийлаштирган бешинчи ўйинчига айланди. Фақатгина Леброн Жеймс ундан ёшроқ бўлган пайтда буни уддалай олган (28 ёшу 17 кунлик).\nШунингдек, 30 ёшга киришидан аввал 20 минг очкони жамғарган баскетболчилар рўйхатида Уилт Чемберлен, Майкл Жордан ва Коби Брайант бор.\nМБА собиқ ўйинчиси машинада одамни босиб кетишга уринди, сўнг уни дўппослади\n16:47 / 24.05.2018


Бугун тиловат йўналиши 3-ҳафта мусобақасини ўтказиб юборманг! | Azon.uz - Ахборот-таҳлилий портал\n204 10:30 21.01.2021\nБугун Қуръон мусобақасининг яна бир қизғин палласи бошланади. Бугун тиловат йўналишида қатнашувчи қориларимиз ўзаро беллашадилар.\nУстоз Зайниддин қори Муҳаммад Юсуф хотираларига бағишланган «Қуръони карим мусобақаси — 1442» танловининг 3-ҳафта саралаш суҳбатидан муваффақиятли ўтган 10 нафар иштирокчи, танлаган билетлари асосида юборган тиловатлари бугун кеч соат 20:00 жонли эфирда ҳакамларимиз томонидан баҳоланади.\n1. Ойбек Мўминов – Шўро сурасининг 49-53 оятларини;\n2. Жавоҳир Мирюсупов – Нур сурасининг 35-38 оятларини;\n3. Aбдуллоҳ Толипов – Сод сурасининг 71-83 оятларини;\n4. Умид Сафаров – Анъом сурасининг 74-79 оятларини;\n5. Aзамхон Саидолимов – Ҳужурот сурасининг 11-13 оятларини;\n6. Aбдулҳафиз Турсунов – Тур сурасининг 17-27 оятларини;\n7. Aбдуманнон Ҳамидов – Нуҳ сурасининг 21-28 оятларини;\n8. Муҳаммаджон Эгамбердиев – Анкабут сурасининг 1-8 оятларини;\n9. Тўланбой Сиддиқов – Аҳзоб сурасининг 21-25 оятларини;\n10. Дилмуроджон Жаббаров – Қоф сурасининг 1-8 оятларини ўқиб беришлари лозим бўлади.\nҚориларимизга мусобақаларда омад тилаймиз. Аллоҳ зеҳнларини ўткир, тилларини бурро қилсин.\nМусобақани бу ерда томоша қилиш мумкин.\n176 23:00 02.03.2021\n198 22:23 02.03.2021\n1432 11:44 02.03.2021\n747 10:30 02.03.2021\n251 09:00 02.03.2021


Зеленский ўзини худди спектаклда қатнашаётгандек тутади\nЗеленский Россия билан уруш қилмоқчи эди. Акс ҳолда, у музокаралар олиб борган бўларди.\nБразилиянинг собиқ президенти ва янги сайловга номзод Лула да Силва шундай дейди.\nУнинг сўзларига кўра, Зеленский ўзини худди спектаклда қатнашаётгандек тутади:\n" У Британия, Германия, Франция, Италия парламентида музокаралар столида бўлиши керак."\nКиритилди: 11:14 05.05.2022. Ўқилди: 4336 марта. Фикрлар сони: 8 та.\nАртист артистлигини киладида.\nЭх Зеленский сени нима деб аташга хам хайронман\nАмерика унга рол уйнап бериши учун сайлаган\nқизиғи ҳамма кулган Зеленский ҳалигача таслим бўлмади, аксинча энди уруш стратегиясини ўзгартириб ўзини ҳимоя қилишдан русларни сиқиб чиқариб уларни таслим қилиш вазифасини олдига қўйди. демак қандайдир асоси бор. Воқеаларни кузатганда бир нарса ҳайрон қолдирди, Лавров биз ҳеч қачон Украинага бостириб кирмаймиз деганди, Путин ўз режасини бошқаларга айтмаскан, кейин Туркияда интервью бериб Украина билан уруш қилаётганини тан олди, лекин Россияни ўзида спецоперация деб расман айтишни талаб қилишди. демак ички келишиб олиш ҳам йўқ.\nЯна қизиқ ҳолат бошда руслар Украинани қуролсизлантириб янги ҳукумат ўрнатишни топширганди, вақт ўтиши билан мақсади ҳам кичрайиб энди фақат Донбассни олишга ўтволишди.\nSHU MUSURNI KURSAM QAYD QILGIM KELADI ISMINI AYTISHGA XAM JIRKANAMAN\nSiyosat ga sal ogʻiroq bosigʻroq odam ma'qul .Bunga.oxshagan yengil tabiat , insonlar millat boshiga kulfatan.boshqa hech narsa qilmaydi.\nуруш тез тугаб колса Россияга нима кизиги бор. Россия АКШ ва НАТОга карши курашиш учун шунча йил тайерланди. Европа русларнинг пулини музлаттим деб хурсанд аслида Путинга халакит бериши мумкин булган олигархларни асосий куроли пулидан айирди. Рублни синдирмокчи булишди хакикатда евро ва доллар Россияда тушиб кетди. Россияни блоклаб халк кузгалон. булишини кутишганди хозир эса Европа маркетлари растаси буш Русларга эса водка топилса булди колгани кизик эмас. АКШ ва Европа итфоки Украинага катта микдорда пул харажат килмокда уни ким кайтаради Зеленскийми? У узига керакли соккани ккилиб олди. Уруш канча чузилса харажат хам шунча купаяди. Украинадан Рус армияси олиб чикиб кетилса хам уруш тугамайди. Нацистлар ва уларга каршилар уртасида уруш булади. Илгари курол факат нацистларда булган булса энди хаммада бор. Путин хам ютказди у факат нацистлар билан курашаман оддий хал каршилик килмайди деб уйлаганди лекин чучварани хомсанаган. Энди факат урушни чузиб босиб олган худудини инфраструтурасини тугирлаши керак.\nБу урушда Россия ва АКШ фойда билан чикмокчи колганлар зарар криб булди. Лекин ким фойда билан чикади буни келажак курсатади. Хитой хозирча кузатиб турибди ким голиб булишини улар хал килади


Ҳиндистон пойтахтида тартибсизликлар сабабли комендантлик соати киритилди - Zamin.uz\n08:00 / 26 февраля 2020\nБу ҳақда Times of India нашри хабар берди. Қатъий чоралар Мажипур, Жафаробод, Чанд Багх ва Қороиал Наҳорда жорий қилинади.\nАйни вақтда Ҳиндистонда парламент томонидан фуқаролик ҳақидаги қонунга тузатмалар қабул қилинганига қарши норозиликлар бўлиб ўтмоқда. Тузатмалар Ҳиндистон билан қўшни давлатлар - Афғонистон, Покистон ва Бангладешдан бўлган номусулмон қочқинларга ўз юртларида таҳқирлашларга учраётган бўлсалар, Ҳиндистон фуқаролигини соддалаштирилган тартибда олиш имконини беради. Бу эса ҳиндистонлик мусулмонларнинг норозилигига олиб келган.\nУлар ушбу тузатмаларни дунёвий давлатда диний мансублик бўйича фуқароларнинг камситилиши деб топиб, уларни конституцияга зид деб ҳисоблашмоқда. Шунингдек, Ҳиндистоннинг шимоли-шарқий штатлари ҳам ўз норозиликларини билдирмоқдалар. Улар энди ҳудудларида Бангладешдан миллионлаб қочқинлар қўним топиши мумкинлигидан хавотирланишмоқда. Намойишлар ташкилотчиларининг фикрича, бу маҳаллий аҳоли манфаатларига хавф солади.\nОАВ: Ҳиндистон Россиядан С-400’ни сотиб олиш бўйича якуний қарор қабул қилди\nҲиндистонда “оний талоқ” ҳуқуқбузарлик деб топилди\nТрамп: “Америка халқини ҳимоя қилиш учун ер-у осмонни остин-устун қилиб ташлаймиз”\nИқлим коронавируснинг тарқалишига қандай таъсир кўрсатади?


ЎзА - Ўзбекистонлик ёш олимлар Беларусда суперкомпьютер имкониятларини ўрганмоқда\n01.08.2019 10:06:59 Чоп этиш версияси\nЁш тадқиқотчилар орасида ахборот технологиялари бўйича мутахассислар ҳам бор. Улар соҳадаги янги технологияларни ўзлаштириш ва олган билимини юртимизда татбиқ қилишни ўз олдига мақсад қилган.\nБеларусь Миллий Фанлар академиясига қарашли Бирлашган информатика муаммолари институтида малака ошириш курсларини ўтаётган ўзбекистонлик ёш тадқиқотчилар мазкур институтда яратилган замонавий қурилмалар, хусусан, институтда жойлашган замонавий суперкомпьютер, робототехника, геоахборот тизимлари, сунъий йўлдош ахборот тизимлари билан танишмоқда.\nИнститут ишланмаларидан бири бу – офисларда ҳам ишлатиш мумкин бўлган суперкомпьютердир. Ушбу компьютер орқали 100 дан ортиқ вазифаларни амалга ошириш мумкин.\nИлмий тадқиқотчиларимиз ўрганаётган йўналишлар орасида геоахборот тизимлар алоҳида ўрин эгаллайди. Институт олимлари таклиф этаётган телемедицина соҳаси мамлакатимиз учун долзарб йўналишлардан биридир. Муассасада тиббиётга доир ахборотларни қайта ишлаш, базасини шакллантириш, масофага узатиш ва таҳлил қилиш ишлари йўлга қўйилган.\nТизимнинг асосий ютуқларидан бири бу касалликни аниқлашда интеллектуал ақлни қўллаш ва шу асосда ташхис қўйиш жараёнини тезлаштиришдир. Тизим рақамли рентген, компьютер томографияси, магнитли резонанс томографияси ва бошқа бир қанча текширувлар бўйича ахборотларни ўзида сақлайди. Касалликлар варақаси автоматик тарзда шаклланиши тизимнинг яна бир асосий ютуқларидан биридир.\nҲозирги кунда мазкур тизим Беларусда кенг қўлланилмоқда, тизимга республиканинг ҳар бир шифохонаси уланган. Умумий электрон база доимий равишда маълумотлар билан тўлдириб борилади. Натижада бемор учун касаллик варақаси ва тиббий дафтарчасининг қоғоз шаклини ахтариш шарт бўлмайди.\nЎзбекистонлик илмий ходимлар Бирлашган информатика муаммолари институтида яратилган тизимни ўрганаркан, шундай тизимни юртимизга жорий қилиш бўйича амалга оширилиши керак бўлган ишларни институт олимлари билан ҳамкорликда таҳлил қилмоқда.\nМамлакатимизда мазкур тизимни қўллаш орқали касалликларни аниқлаш вақтини қисқартириш билан бирга вилоятлар кесимида таҳлилий натижаларни олиш имкониятлари яратилади.\nЎзР ФАнинг Физика-техника институти илмий тадқиқотчиси


ЎзХДП фракцияси кўнгиллилар фаолиятини қонуний тартибга солиш бўйича қандай фикрда? | Ўзбекистон Халқ демократик партияси\nЎзХДП фракцияси кўнгиллилар фаолиятини қонуний тартибга солиш бўйича қандай фикрда?\n2019-11-06 19:11:23 773\nЙиғилишда дастлаб депутатлар томонидан Олий Мажлис Қонунчилик палатасида кўрилаётган “Волонтёрлик фаолияти тўғрисида”ги қонун лойиҳаси муҳокама этилди.\nҚайд этилдики, қонун лойиҳасининг қабул қилиниши юртимизда кўнгиллилар фаолияти янада ривожланишида муҳим аҳамият касб этади. Таҳлиллар шуни кўрсатадики, кўнгиллилар институти кенг имкониятларга эга бўлиб, бу имкониятлардан Ўзбекистонни сиёсий, ижтимоий-иқтисодий ривожлантиришда фойдаланиш мумкин.\nКўнгиллилар ўз фаолияти давомида қатор муҳим ижтимоий хизматларни кўрсатадилар, улар маълум товарларни ишлаб чиқаради, ўз манбалари ҳисобидан жамиятнинг эҳтиёжманд қатламларини қаноатлантиради, давлат органларининг айрим вазифаларини зиммасига олади ва бу мавжуд бюджет маблағларини иқтисод қилишга имкон беради. Миллий тажрибани ўрганиш шуни кўрсатдики, кўнгиллилик фаолияти, тегишли тушунчалар мажмуи ва ушбу фаолиятни амалга ошириш тартиблари мустаҳкамланган, қонун ҳужжатига эга бўлмасада Ўзбекистонда ривожланиб келмоқда. Лекин тегишли қонун ҳужжатлари мажмуининг йўқлиги кўнгиллиларнинг ҳуқуқлари ва мажбуриятлари, уларнинг ижтимоий ҳимояси, муносиб меҳнат шароитларининг кафолатлари, давлат ҳокимияти ва бошқаруви органлари, ННТ ва ОАВ билан ҳамкорлик механизмлари тўғрисидаги масалаларни очиқ қолдирмоқда.\nШундан келиб чиқиб, “Волонтёрлик фаолияти тўғрисида”ги қонун лойиҳаси ишлаб чиқилди ва бу орқали кўнгиллилик фаолиятини ташкил этиш ва амалга ошириш соҳасидаги муносабатларни тартибга солиш мақсад қилинди.\nҚонун лойиҳасининг қабул қилиниши бир қатор масалаларни ҳал қилиш имкониятини яратади. Хусусан, кўнгиллилик фаолиятини ташкил этиш ва амалга ошириш соҳасидаги муносабатларни қонуний тартибга солади. Кўнгиллилик фаолияти тўғрисида ягона қонуний тушунчалар мажмуини шакллантиради ҳамда кўнгиллилик фаолиятини янада фаоллашишини рағбатлантиради. Шу билан бир қаторда давлат органларининг ва бошқа фуқаролик жамияти институтларининг кўнгиллилар билан ҳамкорлик усуллари ва шаклларини аниқлайди.\nҚонун лойиҳасида кўнгиллилик фаолиятини амалга оширувчиларни ҳуқуқ ва мажбуриятларини белгилаш ҳам назарда тутилган.\nДепутатларнинг таъкидлашича, бугунги кунга келиб кўнгиллилар фаолияти анча фаоллашди. Масалан, улар ҳудудларни чиқиндилардан тозалашга, эҳтиёжмандларга дориларни сотиб олишга ва қиммат тиббий операцияларни қилиш учун маблағ йиғишга ва бошқа беғараз ёрдам тадбирларини амалга оширишга ёрдам кўрсатиб келишмоқда. Ушбу қонуннинг қабул қилиниши мамлакатда кўнгиллилик фаолиятининг ривожланиб бориши ҳамда ушбу соҳани тартибга солишга хизмат қилади. Бу эса партия электорати манфаатларини ҳимоя қилишда муҳим аҳамият касб этади.\nЙиғилишда, шунингдек, “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”, “Ўзбекистон Республикасининг айрим қонунларига судлар фаолиятида ахборот-коммуникция технологияларидан самарали фойдаланишга қаратилган ўзгартиш ва қўшимчалар киритиш тўғрисида”, “Ноширлик фаолияти тўғрисида”ги Ўзбекистон Республикасининг бир қатор қонун лойиҳалари кўриб чиқилди.\nЙиғилиш давомида ҳар бир қонун лойиҳаси Халқ демократик партияси электорати манфаатидан келиб чиқиб, қизғин муҳокама этилди.


Ўзбекистонда коронавирус эмас, ўлат тарқалгани ҳақидаги гаплар рад этилди - Zamin.uz\n00:26 / 23.07.2020\nЎзбекистонда коронавирус эмас, балки ўлат тарқалгани ҳақидаги миш-мишлар мутлақо асоссиз, деб маълум қилди мамлакатнинг бош инфекционисти Эркин Мусабоев.\nСўнгги кунларда ижтимоий тармоқлар, хусусан Telegram мессенжеридаги кўплаб гуруҳларда Ўзбекистонда COVID-19 касаллиги эмас, ўлат авж олаётгани ҳақида гап-сўзлар тарқалди. Ўзбекистоннинг бош инфекционисти Эркин Мусабоевнинг сўзларига кўра, бу хабарлар буткул асоссиз.\nМусабоевнинг айтишича, мамлакатда ўлатга чалиниш билан боғлиқ сўнгги ҳолат 1996 йилда қайд этилган бўлиб, шундан буён бирор марта кузатилмаган.\n«Ўлат (чума) жуда қўрқинчли ҳолат ҳисобланади. Бир неча асрлар аввал кузатилган бу касаллик жуда кўп ўлимларга олиб келган. Ўлат – антропоноз касаллик, яъни унинг тарқалиши учун табиий ўчоқ керак. Бу табиий ўчоқ чўл зоналарида бўлиши мумкин. Унинг тарқатувчилари кемирувчилар – каламуш, бурга кабилар бўлади. Улар микроб тарқатиб, одамларга ҳам юқтиради.\nЎзбекистонда кемирувчиларни назорат қилувчи карантин станциялари мавжуд. Кемирувчилар кўпайиб кетган тақдирда, уларни текширишади ва камайтиришади.\nЎзбекистонда одамларда 1996 йилда ўлат кузатилган, шундан бери ўтган 24 йил ичида кузатилгани йўқ. Ўлатнинг ўчоғи чўл зонасида. Коронавирус эса кўриб турганимиздек, шаҳар зоналарида – аҳоли концентрацияси юқори бўлган ҳудудларда кенг тарқалмоқда», – деди Соғлиқни сақлаш вазирлиги расмийси 22 июль куни «Тез ёрдам» дастурида. “Замин” янгиликларини “Одноклассники”да кузатиб боринг\n9-12-2019, 18:22, Жамият


Иштихонда "Зарбдор ўн кунлик" эълон қилинди\nИкки ойча давом этган пахта теримидан қайтган ўқитувчи ва ўқувчилар энди дарсга чиқамиз¸ деб турганда, туман ҳокими яна ҳаммани пахтага ҳайдади.\nИштихон туманида ҳам, Самарқанд вилоятида ҳам пахта топшириш шартнома мажбуриятлари расмий қоғозларда бажарилган. Бироқ Иштихон тумани ҳокими Шуҳрат Неъматов навбатдаги йиғилишга фермерларни эмас, балки коллеж-лицей ва мактаблар директорларини йиғди. Ҳоким ҳали дарсларни бошламаслик, ҳаммани яна пахтага қайтаришга амр этди. Бу ҳақда Озодликка Иштихон туманидаги мактаблардан бирида ишлайдиган ўқитувчи хабар қилди:\n- Директорларни ҳақорат қилиб сўкиб, бақириб, директорларнинг ҳаммасига “пахтани қаердан бўлса ҳам топиб келасан” деяпти. Ҳозир мактабда 1-синфдан то 9-синфгача ҳаммаси уйида, дарс бошланай деб турганда яна сафарбарлик эълон қилди. Уйингдаги ғўзапояданми, даладанми, фарқи йўқ, пахта топиб мактабга олиб боришга мажбур. Ҳозир график берилган. 10 кун яна пахта деяпти 10 ноябргача. Лекин далада ҳеч нарса қолмади. Ҳамма нарсани йиғиштириб бўлган. Ғўзапояларни олиб бўлган, дейди хавфсизлиги борасидаги қўрқув боис ўз исми айтилишидан чўчиган бу ўқитувчи.\nСуҳбатдошга кўра, ҳоким топшириғини бажармаган директорлар ишдан бўшатилиш билан таҳдид қилинмоқда ва ўз навбатида директорлар ўқитувчи ва ўқувчиларни далага сафарбар қилмоқда:\n- Директорлар мактабга келади. Эрталаб йиғилиш қиламиз. Мактабда дарс йўқ ҳозир. Эрталабдан пахтани бошлаймиз. “Қаердан бўлса ҳам топинглар. Менга топшириқ берилган. Мен олиб боришим керак. Топасизлар” дейди. Ўқитувчилар болаларга айтаяпти. Мажбур қилаяпти. “Бориб топиб келинглар” деяпти. Болалар уйига бориб ғўзапоясидан, кўраги бўлса кўрагидан, даладан, у ëқдан, бу ëқдан топиб бир-икки кило пахта олиб бораяпти мактабга. Сумка билан биргаликда пахта ҳам олиб борасиз. Директор бирорта машина топиб, заводга олиб бориб топшириб, своткасини уларга айтиб, кўрсатиб накладной қоғозни бериб келади. Ҳар куни 10-15 минг тўлаб машина заказ қилишингиз керак, олиб бориб топширишингиз керак.\nБизларда ҳозирча 300га яқин ўқувчи бор. Кунига 150-200 кило олиб бораяпти болалар. Термагани бор, тергани бор. Пахтани фақат мактаб директорининг ўзи олиб бориб топшириб келаяпти. Фермердан сўрамайди ҳеч ким. Ҳозир ҳокимиятдаги йиғилишга ҳам директорлардан бошқа ҳеч ким бормайди. Хўжалик ходимлари оëғини ҳам босмайди, дейди Озодликка маълумот берган ўқитувчи.\nTуман, вилоят ва республикада пахта топшириш мажбурияти бажарилган бўлса-да, муаллим фикрича, хирмоннинг таги бўш. Ва шу бўшлиқни имкони борича тўлдириш ҳокимиятнинг текин мардикорларига айлантирилган ўқитувчи ҳамда ўқувчилар зиммасига юкланяпти:\n- Бундай олиб қарасангиз, район ҳам тўлган, колхоз ҳам тўлган, вилоят ҳам тўлган, республика ҳам тўлган. Ҳаммаси байрам қилиб табриклаб бошқа қилди. Балки булар переписка қилган бўлиши мумкин. Ўрнини қоплаш учун қилаяптими, ҳеч ким тушунмайди. Балки пул йиғаëтгандир. Ëнимиздаги қўшни мактабларда¸ масалан¸ директор ўқитувчилардан пул йиғиб олиб пунктдан пахта сотиб олиб келаяпти. “Тўлдирсанг, графикни берсанг, мактабни очасан. Бўлмаса очмайсан” деяпти, дейди Иштихон туманидаги мактаблардан бирининг ўқитувчиси.\nОзодлик бу воқеага муносабат олиш мақсадида Иштихон тумани ҳокимлиги билан боғланди. Бироқ туман ҳокими Шуҳрат Неъматовни топишнинг имкони бўлмади.\nУзоқ йиллар мактабда ишлаб пенсияга чиққан самарқандлик ўқитувчи Бобомурод Мавлоновнинг айтишича, ўқитувчи ва ўқувчиларни пахта терими даврида бунчалик эксплуатация қилиш¸ ҳатто собиқ иттифоқ даврида ҳам бўлмаган эди:\n- Бунинг сабаби, перепискани биласиз. Ҳамма жойда у гап бор. Ҳозир 3,5 миллион тонна бўлди пахта. Совет даврида ҳам у гап бўлган. Совет даврида камроқ бўларди, лекин ҳозир кўп. План тўлмаган. Ҳақиқатан свотка бериб юборган. Юқоридагилар ҳам билади уни, билмайди эмас. Балогардон ўқитувчилар ва ўқувчиларда. Бу халқнинг менталитети шунақада. Қарши чиқа олмайди, айта олмайди, гапира олмайди. Халқнинг қўйдай ювошлигидан фойдаланиб эксплуатация қилаяпти. Қуллар қатори ишлатаяпти. Ҳеч қайсиси қарши гапира олмайди. Ичида битта-иккита чиқадигани бўладиган бўлса, уларнинг жазосини беради. Олиб бориб қамаб қўяди ëки бошқа иш қилади. Уради, калтаклайди. Ҳозир инсонни сўрайдиган нарса йўқ. Инсоннинг қадри йўқ Ўзбекистонда. Пахтадан ҳам нарх пастда баҳоланади инсон. Мен шундай деб тушунаман, дейди пенсионер ўқитувчи Бобомурод Мавлонов.


Касалланганлар сони 18 956 424\nСоғайганлар сони 12 141 808\nВафот этганлар 710 036\nАҚШ президентининг маслаҳатчиси О'Брайен CОVID-19 дан тузалиб, ишга қайтди \nНью-Йорк ҳайвонот боғини бошқарувчи ташкилот ХХ аср бошларида юз берган ирқчилик ҳаракати учун узр сўради.\nАP нашри томонидан айтилишича, 1906 йилда африкалик Ота Бенга маймунлар қафасида бир неча кун яшашга мажбур бўлган.\nҚайд этилишича, 1906 йил сентябрда Ота маймунлар қафасига қамалади ва бир неча кун давомида ўша ерда сақланади. Қора танли руҳонийлар аралашгандан кейингина қўйиб юборилган Ота кейинчалик африкалик болалар уйига бориб қолади, сўнг Линчбург (Виржиния) шаҳрига кўчиб ўтиб, тамаки фабрикасида ишлайди. 1916 йилда эса ўз жонига қасд қилади.\nЁввойи табиатни муҳофаза қилиш жамияти раҳбари Кристиан Сэмплернинг айтишича, кечирим АҚШнинг турли шаҳарлари бўйлаб май ойи охирида Миннеаполисда (Миннесота штати) афро-америкалик Жорж Флойд вафотидан кейин юзага келган оммавий норозиликлар туфайли сўралган.\nКиритилди: 22:59 31.07.2020. Ўқилди: 3854 марта. Фикрлар сони: 0 та.\nБугундан бошлаб Россиядаги чет эллик талабалар патентс...


Мавсум якунлари: "Қўқон-1912" жамоасининг дарвозабонлари ҳақида\n21 декабрь, 2016, 09:13\n"Қўқон-1912" аъзолари янги мавсумга тайёргарликни бошлаб юборишди. ПФЛда ҳам янги мавсумга бағишланган йиғилиш бўлиб ўтади. Унда 2017 йилги мавсум учун қуръа ташланиши белгилаб қўйилган. "Қўқон-1912" матбуот хизмати одатга содиқ қолган ҳолда якунланган мавсум ҳақидаги маълумотларни тақдим этди.\nБугун дарвозабонлар хусусида сўз юритилади. Олий Лига-2016да қўқонликлар сафида беш нафар дарвозабон ҳаракат қилди. Энг кўп ўйин ўтказган дарвозабон Никита Рибкин бўлди. Иккинчи даврада сафга келиб қўшилган посбон 9 та баҳсда майдонда тушди. Биринчи даврада дарвозани қўриқлаган Андрей Бакланов ҳисобида ҳам шунча ўйин бор. Аммо майдонда ҳаракат қилинган дақиқалар борасида Никита етакчилик қилмоқда.\nМавсум давомида энг кам майдонда ҳаракат қилган дарвозабон – Руслан Матниёзов бўлди. Унинг ҳисобида 3 та учрашув бор. Қуйида дарвозабонларимизга оид статистик маълумот билан танишинг:\nКим нечта ўйин ўтказган?\nКим нечта гол ўтказиб юборган?\nАшуров Азиз 6 ўйин – 5 та гол = 0,85\nАндрей Бакланов 9 ўйин – 15 та гол = 1,6\nНикита Рыбкин 8 ўйин – 17 та гол = 2,1\nҒайрат Хасанов 4 ўйин – 10 та гол = 2,5\nРуслан Матниязов 3 ўйин – 8 та гол = 2,6\nЖами ўтказиб юборилган голлар 55 та\nЭнг яхши натижа Ашуровда – 1 та учрашувда ўтказиб юборган ўртача гол – 0,85.\nЭнг ёмон натижа Матниёзовдa – 3 та учрашувда 8 та гол ўртача – 2,6.


10.07.2019 17:19 0 2618\nҚассобга ёғ қайғуси, эчкига жон қайғуси, дермиди? Бўлса бордир. Бироқ шу кунларда айрим қассоблар ёғ дебгина қайғу чекаётгани йўқ. Янгийўллик қассоб А. Ш. ҳам. У ўзига қарашли гўшт дўконида электр энергиясидан ноқонуний фойдаланиб келаётган экан денг. Мажбурий ижро бюроси Тошкент вилояти бошқармаси томонидан ўтказиб келинаётган доимий тадбирларнинг бирида қассобнинг сири фош бўлиб қолмадими?! Ҳисоб-китоб қилингандики, таъминотчи корхонага етказилган зарар миқдори 33 миллион сўмни ташкил қилди.\nУшбу ҳолат юзасидан суриштирув ишлари олиб борилиб, ҳуқуқбузарга етказилган зарарни тўлиқ қоплаши учун ўттиз кунлик муддат берилди. Муҳлатдан фойдаланиб қолса, ўзига яхши. Акс ҳолда жабрниям ўзи тортади.\nБошқа йўл йўқ...


Месси, Роналду ва Суарес. Ким УЕФАнинг йил ўйинчиси бўлади?\n15:37 / 27.08.2015\nКриштиану, сўнг 4 маротаба Месси, кейин яна 2 маротаба Роналду. Мана саккиз йилдирки “Олтин тўп”ни мана шу икки суперюлдуз бўлишиб олмоқда.\nХави? Иньеста? Рибери? Нойер? Кечирасизлар йигитлар сизларга машҳурлик ва кўплаб голлар етишмайди. Ақлбоварқилмас сэйвлар, моҳирона тўп узатишлар ёки қанотдан чақмоқдек югуриб ўтиш буларнинг барчаси фақат Цюрихга бориш ва Криштиану ҳамда Леонинг олдида смокинг кийиб туришга етарли холос.\nМонакодаги тадбирда эса Европанинг йил ўйинчиси аниқланади. Бу умуман бошқа тарих. У ерда ғолибни ўхшашликдан чарчаган 54 нафар журналист аниқлайди. Шу пайтгача соврин тўрт маротаба топширилган бўлса, совринни тўрт хил футболчи олган. Лекин бу анъана бу йил бузилиши мумкин. Нима учун? Жавобини пастда кўриб чиқамиз.\nЎтган куз шуни кўрсаттики, Криштиану Роналду – спорт залида ва майдондаги тинимсиз машқлар натижасида ривожланиб борувчи футболчидир, Месси эса ҳақиқий иқтидор эгаси, у оддий жисмоний кўрсаткичларга эга футболчи. Тахминан бир йил аввал жураналист ва биограф Гильем Балаге Леонель ҳақида: Месси тезлигини йўқотмоқда ва энди у рақибларини 2012 йилдагидек жазолай олмайди, деб ўз фикрларини билдириб ўтганди. Балагенинг сўзларига кўра, 2014 йилнинг августида Мессининг ўзи янги мураббий Луис Энрикедан уни “ҳужум ортига” қўйишни сўраган. Қайсики Неймар ва Суаресга ассисентлик қилиш қулай бўлиши учун.\nКейинчалик маълум бўлишича, Мессининг тезлиги пасайишига ёши ўтиб борётгани эмас, балки ортиқча вазни сабаб бўлган экан. Матбуотда чиққан маълумотларга кўра, “Барса” етакчиси ҳар ўйиндан сўнг у ўз кучини пицца ва газланган ичимлик орқали тиклар экан. Бунинг натижасида унда ортиқча ёғ қатламлари пайдо бўлган. Кузнинг сўнгида Месси диетолог маслаҳати асосида шуғуллана бошлаган. Бу тез орада ўз натижасини кўрсатиб, Лео 3.5 килограмм вазн ташлади. Ва ўзининг юқори даражасига қайтди.\nҲозирда Месси Европанинг энг яхши ўйинчиси номинациясида етакчи. У “Барселона” билан бу йил 4 та соврин ютиб олди. 2015 йилда “Гол+голли узатма”(39+21) тизимида 60 балл йиғишга муваффақ бўлди. Тўғри бу 2012 йилда қайд этган рекорд натижасичалик эмас (ўшанда Лео 26 агустгача 57та, йил охиригача 91та гол муаллифи бўлган эди). Лекин Месси ҳозир ўз ўйин фалсафасини ўзгартирган. Аввал у тўп узатмаларини қабул қилиб, ҳужумни якунлаган бўлса, ҳозирда кўпроқ ҳужумдаги шерикларини тўп билан таминламоқда. Бу орқали у жамоасига яна ҳам кўпроқ фойда келтирмоқда.\nБу натижлардан кўриниб турибдики, Месси Европанинг йил ўйинчиси номини икки марта қўлга киритган биринчи футболчи бўлишга яқин турибди.\n2014 йилнинг ёзи уругвайлик ҳужумчи учун бурилиш нуқтаси бўлди. У аввал жаҳон чемпионатида жароҳатига қарамай майдонга тушиб, Англияни мағлуб этишда ўзининг катта ҳиссасини қўшиб, қаҳрамон бўлган, сўнг Жоржио Кьеллинини тишлаб, қувғин мақомини олганди. Бу ҳаракати сабабли Суарес октябрнинг ўртасигача майдонга тушишдан маҳрум қилинди. Майдонга қайтгач, у бир ойни жисмоний ҳолатини тиклаш ва каталонияликларнинг ўйин фалсафасини тушуниш учун сарфлади. Луис “Барселонада”ги илк голини уриши учун 6та ўйин ўтказишига тўғри келди.\n2014 йилнинг кузини ҳисобга олмаганда Суарес мавсумни ажойиб ўтказди. Класико ва Чемпионлар Лигаси финал ўйинларида ғалаба тўпини киритди, тўртта янги соврин, “гол+голли узатма” тизимида 41 очко (Европада 3 кўрсаткич), Месси билан ўзаро тушуниш ва “Барса”да ўз ўрнига эга бўлиш. Яна бошқа нимани орзу қилиш мумкин? Ҳа айтганча, яна Неймар ва Месси билан тажоввузкор триони ҳосил қилиш. Бу трио ўтган мавсумда нималар қилиб ташлаганидан хабарингиз бор албатта. Ҳозирда Суарес бир томондан каталонияликлар ўйинида Мессининг таъсирини камайтирувчи ва бошқа томондан Луис Энрикенинг ўйин фалсафасига энг мос тушувчи футболчидир.\nБалки Суареснинг бу натижалари бир хилликни ёмон курувчи европалик журналистларнинг уни йил ўйинчиси деб топишларига сабаб бўлар.\n17 майда “Барселона” “Атлетико”га қарши ўйиндан сўнг чемпионлигини нишонлади. Бунга параллел равишда “Реал” “Эспаньол”га қарши ўйнади, ўйиннинг энг яхши ўйинчиси Роналду бўлди. У ўйинда хет-рик қайд этди. Ўйиндан сўнг Криштиану бахтли кўринарди, юзидан таббассум аримасди ва ҳатто ўйин тўпини эсталик учун олиб қўйди. Чунки у тўпурарлик пойгасида рақиби Мессидан ўтиб кетганди.\nҚиш ва баҳор Роналду учун кузга қараганда омадсизроқ кечди.\nМонакода Криштианунинг соврин олиш имконияти жуда паст десак адашмаймиз. Биринчидан, Роналду бутун мавсумда жамоа билан битта соврин ютди, клублар ўртасидаги Жаҳон чемпионатидаги ғалабаси. Иккинчидан, соврин топшириш вақтида УЕФА президенти Мишел Платинига қўл беришни истамади. Учинчидан, барча саъй-ҳаракатларга қарамасдан Криштиану натижалар борасида аргентиналик рақобатчисидан орқада. 2015 йилда португалияликнинг “гол+голли узатма” тизимида йиғган очкоси 42 балл (Леодан 18 балл кам).\nШунинг учун ҳам Монакода Криштианунинг икки йиллик ҳукмронлиги якунига етиб, тахт Лионель Мессига қайтиши мумкин.\nБуни албатта Монакодаги тақдирлаш маросимидан сўнг билиб оламиз.


Пан Ги Мун БМТнинг кейинги бош котиби аёл бўлиши керак деб айтмоқда\n23:08 / 06.05.2015 1412\nБирлашган Миллатлар Ташкилоти бош котиби Пан Ги Мун унинг давомчиси аёл киши бўлиши кераклигини айтмоқда. Бу ҳақда бош котибнинг вакили Фархон Ҳақнинг сўзларига иқтибос келтирган ҳолда “ТАСС” ахборот агентлиги хабар берди.\n“Оммавий тадбирларда Пан Ги Мун бош котиб ўрнини аёл киши эгаллаши керак бўлган вақт етиб келди деб ҳисоблашини кўп марта айтган”, деб айтди Ҳақ.\n“Бош котиб айнан ким сайланиши кераклиги тўғрисида ўзининг фикрини айтмайди. Бироқ аёл киши бош котиб бўлиши керак бўлган вақт етиб келди”, деб айтди Ҳақ.16 апрелда Россия президенти Владимир Путин “тўғридан-тўғри мулоқот” пайтида келажакда БМТ бош котиби бўлишни истамаслигини айтиб ўтганди.


Жек Манинг “яшириниб олган” жойи маълум бўлди | Qalampir.uz\nЖек Манинг “яшириниб олган” жойи маълум бўлди\nОлам\t07 Январь 11:18 13677\nAlibaba асосчиси Жек Ма йўқолиб қолмаган, балки атайин яширинган. Бу ҳақда Америка оммавий ахборот воситалари ўз манбаларига асосланган ҳолда хабар бермоқда.\nХитойнинг энг бой одамларидан бири бўлган Жек Ма икки ойдан бери жамоатчиликка кўринмаяпти. У 2020 йилнинг октябрь ойи охирида Шанхайда бўлиб ўтган конференцияда халқаро молиявий тартибга солишни, хусусан, Хитой банк тизимини танқид қилган.\nУ дунёдаги кўплаб муаммолар ривожланиш ҳақида эмас, фақат хавфнинг олдини олиш муҳокама қилингани учун пайдо бўлади, деган фикр билдирган.\nОрадан кўп вақт ўтмай, жаноб Ма Хитой назорат органлари томонидан чақирилган. Alibaba шўъба корхонасининг режалаштирилган IPO’си бекор қилинган. Компанияга нисбатан антимонопол текшируви қўзғатилган.\nШундан сўнг, ишбилармон ёки мамлакатдан қочиб кетган ёки “йўқ қилиб юборилган”, деган миш-мишлар тарқалган. Лекин хабарларга кўра, Ма тирик ва соғлом. Ҳозирда у ўзининг Ханчжоуда жойлашган штаб-квартирасида. Ма шунчаки, жамоатчиликка кўринмасликни афзал кўрмоқда.\nМаълумот ўрнида, Alibaba Хитойда энг йирик электрон тижорат платформаларига эгалик қилади. Улардан энг оммабопи – Taobao. Компания харидорлар ва сотувчиларни ушбу платформаларда бирлаштиради, уларга турли хил хизматларни тақдим этади.\n15 Июнь 21:44 36740\n16 Июнь 16:12 30785\n16 Июнь 01:05 24977\n16 Июнь 21:21 18940\n16 Июнь 22:32 18261


Кўп йиллик кузатишларга кўра, ҳаво мезони ингичка бўлса, қиш енгил, қалин бўлса, қаттиқ ўтар экан. Агар унинг қайси бир қисмида, дейлик, ўртасида “тугун” бўлса, қаҳратон қишнинг қоқ ярмида забтига олар эмиш.\nМезон — шамсий йил тақвимига биноан, еттинчи ой. Унинг бундай аталиши замирида ҳам маъжозий маъно мужассам.\nГап шундаки, Наврўзда кун ва тун тенг келса, бу ҳол мезонда яна бир бора такрорланади. Зеро, мезон сўзи тилимизда “тенглик”, “меъёр”, “ўлчов” деган маъноларни англатади.\nХалқимиз бу ойни “табиатнинг эҳсони” дея таърифлайди. Бу бежиз эмас, албатта. Чунки йил бошидан қилинган меҳнат самараси айни шу пайтда юзага чиқади. Мева-сабзавот, полиз маҳсулотлари ва пахта ҳосили йиғиштириб олинади.\nХалқимизнинг “Мезон шамолини едирмай, куз мевасини узма”, деган ажойиб мақоли бор. Бунинг маъноси шуки, мезон кирмасдан туриб, нисбатан эрта териб олинган ҳосилни узоқ сақлаб бўлмайди. Шу боис деҳқонлар қиш ва баҳор мавсумлари учун жамғариб қўйиладиган қишлоқ хўжалиги экинлари ҳосилини, айниқса, мева-чевани мезон шамолига едиргач узиб олади. Зеро, мезоннинг майин шабадасида ҳикмат кўп.\nҚуёш мезон буржига оғгач, Ўзбекистонимиз табиати янада мафтункор бўлиб кетади. Теварак-атрофни ажиб гўзаллик чулғайди. Айниқса, дов-дарахтларнинг барглари олтин тусда товланиб, пойингизга тўшала бошлайди. Қуёшнинг ёқимли тафти вужудингизга ҳузур ва ором бағишлайди...\nДарҳақиқат, куз офтоби инсон соғлиғига кони фойда. Шунинг учун қиш давомида соғ-саломат юрай, деган кишиларга офтоб нурида кўпроқ тобланишни маслаҳат беришади. Ахир “Куз офтобига қизингни қўй”, деб бекорга айтилмаган.\nўаллакорлар мезонда ерни шудгор қилишни якунлаб, келгуси йил ҳосили учун дон сочишга киришади. Боғбонлар эса ой охирига бориб, дарахтларга шакл бериш, ўғитлаш, ток ва анорларни кўмиш сингари агротехника тадбирларини бажарадилар. Нега деганда, мезон деҳқончиликда асосий агротехника юмушлари поёнига етадиган сўнгги ой ҳисобланади. Халқ мақолида айтилганидек, “Мезондан сўнг ёз бўлмас”.\nМезон ойида ерга шудринг тушади, куз ёмғирлари бошланади. Шу маънода, у деҳқонлар учун энг қизғин меҳнат мавсумидир. Чунки ақраб яқин. Ҳадемай, у совуқларни чақириб кириб келиши ҳақиқат.\nМазкур рукндаги бошқа мақолалар: « Ҳам хизмат, ҳам ишлаб чиқариш\tМиллий ахборот макони истиқболлари »


Сардор Рашидов: "Бу сафар ёқимсиз анъанани бузамиз" » Ўзбекистон янгиликлари – Zamin.uz\n09 январь 2019, 11:15\nТерма жамоамиз ичидаги муҳит ва кайфият шунчалик яхшики, бирор-бир ортиқча сўзга ҳожат йўқ. Чунки у ердаги манзарани ўз кўзимиз билан кўрганимиз учун ҳам яна бир бор Эктор Купер яхлит бир оилани шакллантира олганига гувоҳ бўлдик. Илоҳим жамоамизга кўз тегмасин. Энг муҳими Уммонни енгиб футболчиларимизнинг ўзига бўлган ишончини янада кучайтириб олишдир. Йигитларимизнинг рақибга қараганда кучли эканликлари аниқ ва буни майдонда исботлашларига шубҳамиз йўқ. Масалан, жамоамиз етакчиларидан бири Сардор Рашидов билан ҳам суҳбатлашганимизда ғалабадан бошқасини ўйламаётгани ҳақида гапирди.\nЯнгиликлар » Спорт » Сардор Рашидов: "Бу сафар ёқимсиз анъанани бузамиз"


Таҳорат: Таҳоратни бузувчи амаллар (1)\nBy Шайх Саидаҳмад Нуриддин on 11/13/2018 ТАҲОРАТ ФИҚҲ\nБиринчидан: олд ва орқа авратдан чиққан нарсалар.\nИбн Мунзир раҳимаҳуллоҳ айтади: «Уламолар ижмо қилишича, орқа авратдан ахлат чиқиши, эркак ёки аёлнинг олд авратидан сийдик ёки мазий чиқиши, орқа авратдан ел чиқиши ҳамда қандай йўл билан бўлмасин ақлнинг кетиши таҳоратни бузадиган амаллардир».\nМазкур амалларнинг таҳоратни бузишига далиллар:\nАллоҳ таоло айтади: «Ёки сизлардан бирингиз ҳожат еридан келса (яъни ҳожат чиқарса)…» (Нисо сураси, 43).\nМаҳсига масҳ тортиш тўғрисидаги Сафвон розияллоҳу анҳунинг ҳадисида шундай дейилади: «Агар сафарда бўлсак, Расулуллоҳ соллаллоҳу алайҳи ва саллам бизларни ҳожат ёки уйқу сабабли маҳсиларимизни уч кундуз-у уч кеча ечмасликка буюрар эдилар. Жанобат ҳолати бундан мустасно (бўлиб, жунуб бўлсак мазкур муддат асносида ҳам маҳсиларимизни ечишга буюрар эдилар)».\nЮқоридаги оят ва ҳадисдан ҳожатга чиқиш таҳоратни бузиши ва у сабабли таҳорат олиш вожиблигига далолат қилади.\nЕл чиқариш таҳоратни бузишига келсак, Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам шундай дейдилар: «Таҳоратини бузган киши таҳорат олмагунча Аллоҳ намозини қабул қилмайди». Ҳазрамавтлик бир киши Абу Ҳурайрадан сўради: «Эй Абу Ҳурайра, таҳоратни бузадиган нарса нима?» Абу Ҳурайра деди: «Овозсиз ёки овозли ел чиқаришдир».\nМазий таҳоратни бузишига келсак, Али розияллоҳу анҳу Расулуллоҳ соллаллоҳу алайҳи ва салламдан у ҳақда сўраганида у зот шундай жавоб берадилар: «Таҳорат қил ва олатингни юв».\nВадий ҳақида Ибн Аббос розияллоҳу анҳумо шундай дейди: «Маний, вадий ва мазий. Маний чиқса, ғусл қилинади. Аммо мазий ва вадий чиқса, мукаммал таҳорат олиниб, олат ювилади».\nАгар орқа авратдан қурт, майда тош ва шунга ўхшаш ноодатий бирон нарса чиқса, аксар уламоларнинг фикрича, таҳорат бузилади.\nАгар олд ёки орқа авратга бирон нарса киргизилиб-чиқарилса, таҳорат бузилади. Чунки бу авратлар одатда ҳўл нажосатдан холи бўлмайди.\nАгар олд ёки орқа авратдан бошқа жойдан ахлат ёки сийдик чиқса, рожиҳ фикрга кўра, таҳорат бузилади. Юқорида келтирилган Сафвон розияллоҳу анҳу ҳадисидаги «ҳожат ёки уйқу сабабли» деган сўзнинг умумий маъноси шунга далолат қилади. Чунки ҳадисда бу нажосатларнинг одатий жойдан ёки бошқа жойдан чиқиши ажратилмаган.\nЮқоридаги Сафвоннинг ҳадисида уйқу таҳоратни бузадиган амаллардан бири экани ўтди. Ундан ташқари уйқу таҳоратни бузиши тўғрисида бошқа талай ҳадислар ҳам келган.\nЖумладан, Али ибн Абу Толиб розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам шундай дейдилар: «Кўз орқа авратнинг боғичидир. Кимда ким ухласа, таҳорат қилсин».\nАбу Довуд Анас розияллоҳу анҳудан ривоят қилган ҳадис бу ҳадисга зид келмайди. Ҳадисда шундай дейилади: «Расулуллоҳ соллаллоҳу алайҳи ва салламнинг саҳобалари хуфтон намози(нинг вақти)ни кутиб ўтирар эдилар. Ҳатто (кутавериб) бошлари эгилиб (ухлаб) қолар эди. Сўнг (янгидан) таҳорат қилмасдан намоз ўқир эдилар». Ҳадиснинг баъзи ривоятларида «ерга ёнбошлаб ухлар эдилар», дейилса, Термизийга оид бир ривоятда эса «Ҳатто улардан хуррак товушлари эшитилар эди», дейилади.\nСиртдан қараганда бир-бирига қарама-қарши бўлган мазкур ҳадислар ўртасини мувофиқлаштириш мумкин. Унга кўра, таҳоратни бузадиган уйқудан мурод инсондаги ҳис аъзолари ҳаракатдан тўхтаган чуқур уйқудир. Аммо чуқур уйқуга кетишдан олдинги енгил уйқу таҳоратни бузмайди.\nа) Нававий раҳимаҳуллоҳ айтади: «Уламолар иттифоқ қилишича, ақлдан озиш ёки ҳушдан кетиш сабабли ақлнинг кетиши ёки ароқ, вино, наркоз ёки бирон дори ичиш сабабли маст бўлиш таҳоратни бузади. Бунинг учун инсон ақлини йўқотган ёки маст бўлган муддатнинг қисқа ёки узунлиги, шунингдек, бу вақтда унинг кети билан ерга ўрнашиб ўтирган-ўтирмаганининг аҳамияти йўқ»;\nб) Нававий раҳимаҳуллоҳ айтади: «Шофеий мазҳаби уламолари айтадилар: «Расулуллоҳ соллаллоҳу алайҳи ва саллам ёнбошлаб ухласалар ҳам, таҳоратлари бузилмас эди. Бу у зотга хос хусусиятлардан биридир. Ибн Аббос розияллоҳу анҳумодан ривоят қилинган «Расулуллоҳ соллаллоҳу алайҳи ва саллам ухладилар, ҳаттоки у зотнинг хуррак отганларини эшитдим. Сўнг (уйқудан уйғониб) таҳорат олмасдан намоз ўқидилар», деган саҳиҳ ҳадис шунга далолат қилади».\n Санади ҳасан. Термизий (96, 3535), Насоий (1/83, 84), Ибн Можа (478), Аҳмад (4/240) ривояти. Албоний «Ал-ирво»да (104) ҳасан деган.\n Бухорий (135), Муслим (225), Абу Довуд (60), Термиий (76) ривояти.\n Бухорий (269), Муслим (303), Абу Довуд (206), Термизий (114), Насоий (1/96), Ибн Можа (504) ривояти.\n Саҳиҳ. Ибн Абу Шайба (1/89), Байҳақий (1/169) ривояти.\n Санади ҳасан. Абу Довуд (203), Ибн Можа (477), Аҳмад (1/111) ривояти.\n Саҳиҳ. Абу Довуд (200), Дорақутний (1/130), Байҳақий (1/119) ривояти. Шунингдек, Муслим (376) ҳам шунга ўхшаш ҳадис ривоят қилган.\n “Шарҳу Саҳиҳи Муслим”, 4/74.\n Бухорий (117, 138, 183), Муслим (763), Абу Довуд (58) ривояти.\n «Шарҳу саҳиҳи Муслим», 4/74.\nAvvalgi maqolaАқидага оид савол-жавоблар | #22 | Шайх Содиқ Самарқандий\nKeyingi maqola Аббосийлар давлати: Мўътасим давридаги урушлар ва амирликлар


09:40 / 02 март 1276 pdf Ўқиш режими + -\n«Кимни қийинчилик ва ғам-ғуссалар пайтида Аллоҳ уни ижобат қилиши масрур қилса, оройиш пайтида дуони кўпайтирсин», дедилар».\nШарҳ: Бу ҳақда имом Аҳмад ибн Ҳанбал раҳматуллоҳи алайҳи «Оройиш пайтида Аллоҳни танисанг, Аллоҳ сени шиддат пайтида танийди», деганлар.\nОдатда биз – ожиз бандалар бошимизга мушкул ҳолат тушгандагина Аллоҳ таолога ёлвора бошлаймиз. Бошимизга тушган офатни тезроқ аритишини истаб қоламиз.\nАммо ишимиз ўнгланиб кетса, дуо қилиш эсимиздан чиқади. Худди ҳеч нарса бўлмагандек юраверамиз.\nМазкур нотўғри ҳолат Қуръони каримнинг «Юнус» сурасида қуйидагича васф қилинади:\n«Қачонки инсонга зарар етса, ёнбошлаган, ўтирган ёки турган ҳолида Бизга дуо қиладир. Ундан зарарини кетказсак, худди ўзига етган зарар ҳақида Бизга дуо қилмагандек, кетаверадир. Исрофчиларга қилаётган амаллари ана шундай чиройли кўрсатилди» (12-оят).\nИнсон боласининг иши юришиб турганида, ўзи соғ-саломат, тинч-омон ва роҳат-фароғатда бўлганида ҳеч нарса билан иши йўқ, бу дунё ҳаётида мағрур бўлиб юраверади. Албатта, Аллоҳ ҳидоятга бошлаган мўмин-мусулмонлар бундан мустасно.\nАммо мағрурланиб юрган ўша инсоннинг соғлиғига, тинчлигига ёки роҳатига путур етса, бошига мусибат келса, дарҳол ёдига Аллоҳ тушади. Ҳа:\n«Қачонки инсонга зарар етса, ёнбошлаган, ўтирган ёки турган ҳолида Бизга дуо қиладир».\nОғир кунда қолган инсон, ким бўлишидан қатъи назар, ёнбошлаган, ўтирган ёки тик турган ҳолида, яъни ҳар қандай ҳолатда Аллоҳга ёлворишни бошлайди. Ҳатто энг катта кофир, фосиқлар ҳаётида ҳам бундай воқеалар рўй берганига тарихда мисоллар кўп. Турли мусибатлардан кейин дин йўлига кирганларнинг кўплиги ҳам шу ҳолга далилдир. Аммо афсуски, кўпчилик бундан ўзига яраша хулоса чиқариб олмайди. Бошига мусибат тушганида Аллоҳга ёлворади-ю:\n«Ундан зарарини кетказсак, худди ўзига етган зарар ҳақида Бизга дуо қилмагандек, кетаверадир».\nЯна аввалгидек, бу дунё ҳаётига ўзини уради. Аллоҳни унутади. Ўзининг бандалигини унутади. Бир кун келиб, бошига яна қайта мусибат тушиши мумкинлигини ҳам унутади. Ҳеч нарсадан тап тортмай, ибрат олмай, олдинги ҳолига тушиб қолади.\nБундай кимсаларни Аллоҳ таоло оятда «исрофчилар» деб атамоқда ва бошларига мусибат тушганида Аллоҳга ёлвориб, мусибат кўтарилганида ҳеч нарса бўлмагандек кетаверишларини «исрофгарчилик» деб васф қилмоқда. Ҳамда бу ишлари ўзларига зийнатли – чиройли бўлиб кўринишини таъкидламоқда:\n«Исрофчиларга қилаётган амаллари ана шундай чиройли кўрсатилди».\nАммо бунинг оқибати яхшиликка олиб бормайди. Бунга олдин ўтган исрофчиларнинг аҳволи ҳам далилдир.\nАслида эса ишимиз юришиб турган пайтда Аллоҳ таолога дуо қилиб туришимиз лозим. Ҳеч бўлмаса, юришиб турган ишимизнинг бардавом бўлишини сўраб дуо қилишимиз керак.\n«Ҳаёт ва ҳадис» китобидан\n07:30 / 02 март 1937\n12:30 / 02 март 2862\n4311 13:30 / 01 март\nДунёдаги барча жонзотларнинг ризқини фақат Аллоҳнинг Ўзи билади. Бу жонзотларнинг қайси бирига қачон, қанча ва қандай ризқ тегишини Аллоҳ таолонинг Ўзигина давоми...\n1815 15:00 / 09 январь\n1144 17:04 / 14.11.2018\nБу ҳақда одоб китобларимизда жуда кўп тавсиямаслаҳатлар келган.Ҳамма ишларингизда тўғри бўлинг, одамларга муомалада хулқингиз чиройли бўлсин Кичикни ҳурмат давоми...\n1177 19:20 / 27.10.2018


Талабалик хотираларим - ANDIJONNOMA.UZ\nКурсдошлар муҳаббати тўйга айланди\nҲаётимизнинг энг гўзал, такрорланмас, кувончу шодликларга бой қисми бу албатта талабалик давридир. Шундай лаҳзалар борки, ёдга олинганда кишини ҳаяжонлантиради, ширин хотираларни эсга солади. Дилда орзулар, ниятлар пок, худдики, қўлинг чўзсанг осмонга етгудек. Айниқса, муҳаббатга лиммо-лимлиги кишини янада ҳаяжонга солади.\nЎқув йилининг илк даврлари танишув бўлди. Тилшунослик факультети бўлганлиги сабабли курснинг ярмидан кўпи қизлар эди. Адабиётга қизиққан бир қанча йигитларимиз ҳам бор, албатта. Биринчи курс охирлаб қолганда бироз тобим бўлмай дарсларга қатнаша олмадим. Бирмунча вақт ўтиб ўқишга бордим. Ўзгаришлар катта. Худди ҳамма ўз жуфтини топгандек сараланиб олибди, ўринлар ҳам алмашган, жойлашиш ҳам.\nШундай қилиб илк ўқув йилининг илк севишганлари ҳам аниқ бўлди. Уларнинг муҳаббатларига ҳавас ва ҳурмат билан қарардик. Ширин-ширин орзулар билан иккинчи курсни ҳам тамомладик. Жуфтликларимиз аҳдига содиқ чиқишди. Аммо синовли кунлар яқин эди. Гўзал, ақлли, ҳамиша аъло баҳоларга ўқийдиган қизимиз Оқила навоийлик, Сардор эса тошкентдан. Масофаларку майли, ота-оналарнинг қаршилиги ҳам бор эди ўртада. Биз уларнинг доим биргаликда дарс қилиб, ютуқларга эришганликларини кўриб, айро тасаввур қила олмасдик.\nКурсдошлар режа тузишни бошладик. Учинчи курс, баҳор. Барчамиз йиғилиб, сумалак қилишга қарор қилдик. Устозлар, домлаларимиз ва икки жуфтликнинг оналари таклиф қилинди.Университет яқинидаги шинам ошхонага жой тайёрланди, чиройли дастурхон тузалди. Сумалак ҳамда муҳим режа учун пухта тайёргарлик кўрдилди. Гуруҳдошларнинг сулув қизлари четга чиқарилиб, кўзга кўринадиган ишлар Оқилахонга юкланди. Ўтинларни ёриш, сумалакка ўт қалаш каби ишлар Сардорбекка. Устозлар, жамики меҳмонларимиз ташриф буюришди. Келишилган ҳолда “қудалар”ни ёнма-ён ўтқаздик. Гуруҳ раҳбаримиз ҳам бизинг муҳим ишимиздан хабардор, ўзига юклатилган вазифани масъулият билан бажармоқда. Тўхтамай чой ташиётган, дастурхон тузаган, ҳар ишда чаққон қизимиз - келин бўлмишни йигитни онасига мақтадия-мақтади. Сал ўтмай қизнинг онасини ёнига жойлашиб, бақувват келбатли Сардорбекни кўрсатганича бир нарсаларни гапиради, кулади, хуллас берилган топшириқни ортиғи билан уддалайди. Қолган қизлар йигитнинг онасига ёқиб қолмайлик дея ўзларини бир четга олади, нозланади.\nШундай қилиб мукаммал тузилган режа иш берди. Келин бўлмиш қиз ҳам, куёв йигит ҳам номзодликка маъқул келишди. Бироз тортишувлар, озгина муаммоларни айтмаса, ёшлар муносабатларини тан олишиб, ота-оналарини кўндиришди, албатта бизнинг ёрдамимиз билан. Гуруҳдаги бошқа жуфтликларимиз севгиси учун кураша олмадилар. Синовларга енгилдилар.\nТалабаликнинг сўнгги йилини тўй шодиёнаси билан бошладик. Сардор ва Оқила куз ойида, илк танишган кунларидан 4 йил ўтиб турмуш қуришди, тўйларида мазза қилиб рақсга тушдик, гуруҳ раҳбаримизга тўй эгалари сарпо кийдиришди.\nШу йил баҳорда яна сумалак қилдик, албатта қудаларниям таклиф қилдик.


Ёмон гумон “Ҳикояларда акс этган 40 оят” рукни – .:: Xadicha.uz\nЁзнинг иссиқ кунларидан бири. Тоғ қўйнида жойлашган болалар оромгоҳи айни пайтда узоқ яқиндан келган мактаб ўқувчилари билан тўлиб тошган. Соя-салқин дарахтлар остида кимлардир гуруҳ-гуруҳ бўлиб волейбол, кимлардир теннис ўйнайди. Айримлар салқингина оромкурсида китоб ўқиш билан банд. Яна кимлар муздеккина ҳовузда балиқдек сузишни афзал билади. Хуллас бу ерда турли жойлардан келган болалар таътилларини мароқли ўтказмоқдалар. Аммо оромгоҳ тартиб-қоидалари қатъий ва барчага баробар. Тушдан кейин соат 13:00 дан 15:00 гача тинчлик сақланиши лозим. Бу вақтлар оралиғида ҳамма дам олади. Шу куни дам олиш вақтида қизлар ётоқхонаси бирида шовқин кўтарилди. Тарбиячи кирганида қизлардан бири бор овози билан бақирарди: мана шу олган, шу олган мени тақинчоғимни. Кеча опаси кўришга келганди, сумкасига бир нарса солиб қўйди. Атрофга аланглаб кейин солди. Демак у мени тақинчоғим эканда. Тўғрисини айтавер сен олгансана. Ахир у ойимники эди. Беркитиб олиб келгандим. Дугоналаримга мақтанаман деб. Энди нима қиламан. Хонадаги барча қизлар жазазвага тушаётган бу қизни тинчлантиришга уринар. Бурчакдаги кароватда қимтинибгина ўтирган Наъима исмли ювошгина қиз юм-юм йиғларди. Хона ўртасида барча қизларнинг нарсалари бетартиб сочилиб ётарди. Тарбиячи бақираётган қизни қўлларидан тутиб хонасига олиб кетди. Уни курсига ўтқизиб сув ичирди. Сўнг мулойимлик билан гап бошлади. Исминг нима қизим деди у аввало босиқлик билан. Исмим Шодия ҳамма мени Шоди деб чақиришади. Наъима мени тилла тақинчоғимни ўғирлади. Онамникини олиб келгандим. Ҳали бирор марта тақмаган эдим. Тарбиячи бироз жиддий қиёфага кириб деди: – Қизим сен ахир уни тақинчоғингни олганини ўз кўзларинг билан кўрмадингку. Сен жудаям ёмон гуноҳ қилябсан. Аллоҳ таоло Қуръони Каримда Ҳужурот сурасининг 12-оятида шундай марҳамат қилади:\n“Эй мўминлар! Кўп гумон(лар)дан четланингиз! Чунки баъзи гумон(лар) гуноҳдир…\nСен ҳозир дугонангни ноҳақ айблаябсан деди тарбиячи яна таъкидлаб. Шодия барибир қалбида Наъимани айблаётган эди. Шу куни дам олиш соатлари мана шундай кўнгилсизликлар билан ўтди. Шодия энди Наъимага гапирмас уни ажратиб қўйган эди. Таътилнинг қолган кунлари Шодия ва Наъима учун шу дилхираликлар таъсирида қизиқ ўтмади. Барча ўқувчилар уйларига хурсанд бўлиб қайтдилар. Шодиянинг эса кўнглига қил сиғмас эди. Уйга келди. Уни оила аъзолари алоҳида тайёрглик билан кутиб олишди. Айниқса онаси бирам очилиб кетибдики, қизи келганига қувончдан ўзини қўярга жой топа олмасди. Шодия онасининг бўйнидаги тақинчоққа кўзи тушдию ҳайратдан бақириб юборай деди. Ахир бу ўзи билан яширинча оромгоҳга олиб кетган, Наъима ўғирлаган тақинчоқку… Онаси Шодиядаги ўзгаришни сезгандек: – Буни кетишингдан олдин сумкангдан олиб қолгандим. Ҳойнаҳой адашиб солиб олган бўлсанг керак деб ўйладим, деди. Наъиманинг ҳаёлида тарбиячининг ёмон гумон ҳақидаги гаплари айланар, гуноҳкор бўлиб қолганидан виждони қийналарди. У келаси йили оромгоҳда Наъимани топиб барчани олдида узр сўрашни дилига тугиб қўйди.


20 йилда миллионер бўлиш сирлари - XABARDOR.UZ\n7. Сиз 30 ёшга яқинлашиб қолдингиз. Кредитни эса бутунлай тўлаб бўлдингиз. Бундан ташқари, эндиликда уйингиз 250 эмас, 370 минг АҚШ долларига тенг (10 йил давомидаги стандарт ўсиш туфайли). Ижара ҳақи ҳам ўсди. Эндиликда ойига 3,8 минг доллар “туғадиган” мулкка эгасиз. Яъни, бу йилига 45 минг доллар дегани. Аъло! Сиз даромадлилик чизиғидан анча олдинлаб кетдингиз.\nМутолаа. Бизнесда бошланғич билимга эга бўлиш учун қуйидаги китобларни ўқиб чиқишни маслаҳат бераман: “Бадавлат ота, қашшоқ ота” (Р. Кийосаки), “Тафаккур қил ва бойиб кет” (Н. Хилл) ва “Дунёдаги энг буюк савдогар” (О. Мандино). Агар яқин бир неча йил ичида музкур унча қалин бўлмаган китобларни ўқиб чиқсангиз, бу сизга бойлик йўлида қўл келади.\nМана, сизлар билан миллионер бўлиш усуллари билан танишиб чиқдик. Албатта, бу кўрсатмалар 100 фоиз аниқ, деб айтиш мушкул, бундан ташқари у америкача ҳақиқатга асосланган ҳолда ташкил этилган. Бироқ ўзимизда мавжуд бўлган бор имкониятларни ишга солган ҳолда, маслаҳатларни ўзимизга жорий қилишимиз ҳам мумкин. Мисол учун, биринчи қадамда келтирилган тежаш пунктини олайлик. Кўпчилигимиз кўп пул топган инсон бадавлатдир, деб ҳисоблаймиз. Бироқ дунёдаги миллионер инсонлар ҳаёт ўгитларини ўқиб шунга амин бўламизки, бой инсон бўлишнинг илк тилсими пулни тежай билиш ва тўплай олишдадир. Айнан шундай йўл тутганлар пулнинг қадрини бошқаларга қараганда теранроқ англашади, менимча. Сизнинг бу борадаги фикрларингиз бизга жуда қизиқ. Биз билан ўртоқлашсангиз, мамнун бўламиз.


Ўзбекистон Афғонистон орқали транспорт коридорининг қурилишига катта қизиқиш билдирмоқда | Najot.info\nЎзбекистон Афғонистон орқали транспорт коридорининг қурилишига катта қизиқиш билдирмоқда\n17.03.2019 Нажот 0 коментариев Афғонистон,транспорт коридори,Ўзбекистон\nБрусселнинг Cercle Royal Gaulois саройида «Евросиёни бирлаштириб — Атлантикадан Тинч океанигача» биринчи мулоқотининг экспертлар учрашувида ўнлаб амалдорлар, иқтисодчилар ва сиёсатчилар ЕОИИ ва Европа ҳамжамияти ҳамкорлиги истиқболларини муҳокама қилди. Бу ҳақда Sputnik хабар берди.\nУлар орасида Ўзбекистон Сенати раисининг биринчи ўринбосари Содиқ Сафоев ҳам иштирок этди. Айтиш жоизки, Сафоевнинг баёноти учрашув модератори ва иштирокчиларини ҳайратга солган. Евросиё ҳамкорлиги мавзусига у янги йўналиш — Афғонистон йўналишини қўшган.\nУнинг айтишича, Афғонистон орқали транспорт коридорнинг қурилиши кўплаб муаммоларни ечиши мумкин.\n«Биринчидан, бу Афғонистонни иқтисодий лойиҳаларга транзит ҳудуд сифатида жалб этади. Иккинчидан, Марказий Осиёга, Евросиё континентига экспорт-импорт оқимини максимал соддалаштиради. Агар трансафғон транспорт коридори қурилса, мамлакат ичидаги нархлар ва кўпроқ ўзбек товарлари чет элда тақдим этилади. Мен фақат Ўзбекистон ҳақида гапираяпман, аммо бу Марказий Осиёнинг барча мамлакатлари, Россия ва Европа Иттифоқи давлатларига ҳам алоқадор», — дейди Ўзбекистон Сенати ўринбосари.\nСафоевнинг аниқлик киритишича, бугунги кунда Ўзбекистондан товарлар яқин портларга қадар 20—22 кунда етиб бормоқда, Афғонистон орқали транспорт коридори қурилгач эса, йўл вақти 2—3 кунгача қисқаради.\n← ОАВ: АҚШ ҳарбий харажатлар сабабли банкротлик ёқасида турибди\nЖазоирда президентлик сайловлари кечиктирилишига қарамасдан намойишлар давом этяпти →\nОАВ: АҚШ ҳарбий харажатлар сабабли банкротлик ёқасида турибди CounterPunch нашрининг ёзишича,...


10 декабрь, 2016, 15:00\nЧемпионлар лигаси гуруҳ босқич ўйинлари ўз ниҳоясига етди. Гуруҳлардан деярли, кутилган жамоалар плей-офф га чиқишди. Турнирдаги энг қизғин курашлар энди бошланади. Индинга мусобақанинг нимчорак финалига қуръа ташланади. Биз плей-оффда рўй бериши мумкин бўлган энг қизиқарли 10 та жуфтлик ҳақида тўхталиб ўтишни жоиз деб топдик.\n10. ПСЖ - "Атлетико"\nЎз миллий чемпионатларида ишлари юришмаётган икки жамоанинг ўзаро тўқнашуви ҳам мухлисларни бефарқ қолдирмаса керак. Парижликлар ўз гуруҳларида "Арсенал"дан ортдо қолишган бўлса, Мадридликлар "Бавария"дан ўзиб кетишди. Гуруҳдаги натижаларга қарайдиган бўлсак, "Атлетико" бу борада устундек гўё. Бироқ ПСЖ ҳам "подарка" эмаслигини ёддан чиқармаслик керак.\n9. ПСЖ - "Ювентус"\nУнаи Эмери шогирдлари учун яна бир ноқулай рақиб "Ювентус" бўлиши мумкин. Туринликлар А cерияда ишончли тарзда пешқадамлик қилишмоқда, Чемпионлар лигасида ҳам гуруҳдан қийинчиликсиз чиқишди. Бироқ "кекса синьори"нинг ўз чемпионатида рақобатсиз эканлигидан ПСЖ унумли фойдаланиши мумкин. Ушбу жамоалар ўзаро рақиб бўлишса, қайсидир жамоаа алоҳида устунликка эришмаса керак.\n8. "Манчестер Сити" - "Атлетико"\n"Шаҳрликлар" турнирда "Барселона"ни бир марта мағлуб эта олишди. Агарда Гвардиолага Мадрид клуби рақиб бўлса, Пеп бу жамоа тўсиғидан ўтиши осон бўлмайди. Зеро Симеоне ҳам Гвардиоланинг тактикаларидан хабардор. Бу қарама-қаршиликда мухлислар кўпроқ мураббийлар дуэлига гувоҳ бўлиши мумкин.\n7. "Бавария" - "Арсенал"\nБечора "Арсенал" охирги йилларда нимчорак финалдан уёғига ўта олмаяпти. Ушбу жамоа йўлига ё "Барселона", ё "Бавария" тўғаноқ бўлиб қолмоқда. Бу йил ҳам Венгерга ушбу клублардан бири рақиб бўлиши мумкин. Хуллас Анчелотти-Венгер тўқнашуви ҳам ҳар қандай томошабинни бефарқ қолдира олмаса керак.\n6. "Бавария" - "Ювентус"\nБу жамоалар ички чемпионатларида якка ҳокимликни ўрнатиб олишган. Табиийки, чемпионатида рақобатга дуч келмаётган жамоалар тўқнашуви ҳам муросасиз кечиши аниқ.\n5. ПСЖ - "Барселона"\nПСЖнинг ЧЛдаги энг ноқулай рақиби "Барселонаа"дир. Парижликлар бу йилги мусобақада ҳам яна ушбу клуб билан тўқнаш келиш эҳтимоллиги йўқ эмас. Айни пайтда икки жамоада ҳам кичик инқироз рўй бермоқда. Баҳоргача қайси жамоа бу инқироздан чиқиб кета олса, ўшаниси чорак финалга чиқади. Агарда бу клублар нимчоракда ўзаро рақиб бўлиб қолишса.\n4. "Манчестер Сити" - "Ювентус"\n"Ювентус" инглиз клубларига қарши қандай ўйнашни билади. Бироқ туринликлар "Манчестер Сити" билан учрашиб қолишса, яхшигина қийинчиликка дучор бўлишлари мумкин. Ҳар ҳолда "шаҳарликлар"нинг дахшатли "қуроли" Гвардиола ЧЛда италияликларга қарши баҳслашиш борасида катта тажрибага эга.\n3. "Реал" - "Арсенал"\nБу жамоалар ЧЛда тўқнаш келишмаганига 10 йил бўлди. Ўшанда Анрининг ягона голи эвазига чорак финалга чиққан "Арсенал"дан, Мадридликлар ўч олишга ҳаракат қилишлари мумкин. Дарвоқе, ўшанда Зидан "бланкос" футболкасида майдонга ҳам тушган эди. Энди у мураббий сифатида қасос олиши мумкин. Шунингдек, мухлисларни икки француз мутахассиси дуэли ҳам бепарво бўлишга йўл қўймаслиги аниқ.\n2. "Реал" - "Ювентус"\nМадридликлар учун "Ювентус" қулай рақиб эмас. Зеро икки йил муқаддам Туринликлар "галактикос"дан устун келиб финалга йўл олишганди. Шак-шубҳасиз бу беллашув ҳам ЧЛдаги финалдан-олдинги финал бўлган бўлар эди.\n1. "Барселона" - "Бавария"\nНимчорак финалда рўй бериши мумкин бўлган энг қўрқинчи жуфтлик айнан шу бўлса керак. Бу жамоалар охирги йиллаарда Чемпионлар лигасида бир неча марта рақиб бўлишди. Бу йил ҳам мазкур жамоалар тўқнашуви рўй бериш эҳтимоллиги мавжуд. Агар шундай бўлса, фақат футбол ютади.\nФурқат Юсупов тайёрлайди


Серхио Батиста: Дуранг адолатли натижа бўлар эди » Скачать музыку бесплатно новинки музыки 2016-2017\nКомментариев: 0 Просмотров: 148 Дата: 29-03-2016, 19:12 ЖЧ-2018 турнирига иккинчи саралаш 10-турида Ўзбекистон терма жамоаси ўз майдонида Баҳрайн термасини қабул қилди ва Сардор Рашидовнинг ягона гли эвазига минимал ҳисобда ғалаба қозонди. Мазкур учрашувдан сўнг ташкил этилган матбуот анжуманининг биринчи қисмида меҳмонлар устози Серхио Батиста иштирок этди. - Дурангга тортадидган ўйин бўлди. Бизнинг ҳам тўпга устунлик қилган ҳолатимиз бўлди. Аммо Ўзбекистон ўз имкониятидан келиб чиқиб, ғалабани илиб кетди. Иккинчи бўлимда қандайдир беш дақиқа ичида ўйинимизни бироз йўқотдик ва бунинг эвазига жазоландик. - Тўп асосан майдон марказида бўлди. Биринчи бўлимда ҳғар икки жамоа вакилллари ҳам камроқ ҳужумга ўтди. Умуман олганда бир вазиятдан кейинги вазитга ўтишда муаммолар дуч келди. Шу сабаб мақсадга эриша олмадик. - Филиппин - КХДР ўйинини ҳам кузатиб бордингизларми? - Биз бу ерга асосан Ўзбекистон билан куч синашиш учун келганимиз. Аммо гуруҳдаги нариги ўйинни ҳам кузатдик. Бироқ у ўйиндаги натижалдан кўра бу ўйин мукҳим эди. Шу сабаб бор эътиборимизни шунга қаратдик. - Ўзбекистон ўйинини қандай баҳолайсиз? - Ўзбекистон термасида тажрибали ва етишиб келаётган футболчи талайгина. Таркиб асосан ёш футбочилардан иборат бўлгани учун келажиги бор деб ўйлайман. Шунингдек. бизнинг терма ҳам шундай ҳолатда. Умид қиламизки, бундан буён ҳам ҳар икки жамоа ҳам ажойиб ўйинлари билан мухлисларни хурсанд қилади. Эслатиб ўтамиз, ушбу саралаш босқичида Ўзбекистон терма жамоаси 21 очко тўплаган ҳолда "Н" гуруҳида биринчи ўринни қўлга киритган бўлса, КХДР 16 очко билан иккинчи поғонани банд этди. Кучли учликка эса Филиппин термаси 10 очко билан якун ясаб берди. - деб хабар бермоқда Stadion.uz нашри.